Ошиқу орифлар. Дунёдан халос қилган тўрт илм - Hidoyat.uz\nАсосий саҳифа Мақолалар Ошиқу орифлар. Дунёдан халос қилган тўрт илм\nЧоп этилди Iyul 3, 2020 Ошиқу орифлар. Дунёдан халос қилган тўрт илмda fikr bildirishni o'chirish\nҲотами Асом раҳматуллоҳу алайҳ: “Тўрт илмни билгач, дунёдан буткул халос бўлдим”, деган экан. “Улар қайсилар?” деб сўрашганида бундай деб жавоб берган экан:\n“Биринчиси: билдимки, Аллоҳ таолонинг менда ҳаққи бор. Мендан бошқа ҳеч ким бу ҳақни адо этишга қодир эмас. Дарҳол бу ҳақни адо этиш учун ҳаракат қила бошладим;\nИккинчиси: қисматимга битилган ризқни очкўзлик билан қанча кўп ишласам ҳам кўпайтира олмаслигимни тушундим ва ризқни кўпайтириш қайғусидан халос бўлиб ҳузур-ҳаловат топдим;\nУчинчиси: қочган билан қутулиб бўлмайдиган нарса – ўлимнинг – мени таъқиб этаётганини билгач, дарҳол унга ҳозирлик кўришга тушдим;\nТўртинчиси: буюклиги буюк бўлган бир илоҳим бор. У менинг ҳар бир ҳолимдан воқифдир, деган фикрга келгач, ундан уялдим. Номақбул ишлардан воз кечдим. Банда Аллоҳ таоло уни кўриб турганини билса, қиёмат куни Парвардигоридан уяладиган бир иш қилмайди”.


Янги стратегияга кўра, АҚШ Ироқдаги хавфсизлик вазиятини яхшилаш мақсадида у ерга қўшимча 21,5 минг аскар жўнатади.\nАҚШнинг Ироқ урушидаги яқин иттифоқчилари бу қарорни олқишлаëтган бир пайтда аксарият мустақил кузатувчилар қўшин сонини кўпайтириш Ироқдаги вазиятга ижобий таъсир кўрсатишига шубҳа билдирмоқда.\nАҚШ президентининг Ироққа оид стратегиясига дастлабки муносабатлар Оқ уйнинг яқин иттифоқчилари саналмиш Токио, Лондон ва Канберрадан билдирилди. Чунончи Австралия бош вазири Жон Ҳовард бу стратегияни олқишлади.\n“Президент Буш қаршисида икки имкондан бирини танлаш – ë қўшин сонини ошириш ëки Ғарб Ироқда мағлубиятга учради, деган гапни айтиб, Ироқдан қўшинларни олиб чиқишга ҳозирлик бошлаш турган эди. Менимча, президент ҳозирги шароитдаги ягона реалистик қарорга қўл урди”, - деди Жон Ҳовард.\nИроққа шу ойдан бошлаб юбориладиган қўшимча кучларнинг барчаси Бағдодга жойлаштирилади. Ироққа қўшимча ҳарбий жўнатиш, Буш режасига кўра, 5 миллиард 600 миллион долларга тушади ва бу маблағни тасдиқлаш-тасдиқламаслик энди Конгресс ихтиëридадир.\nМазкур режа эълон қилинмай турибоқ уни кескин норозилик билан қарши олган мухолиф демократлар нима қилиб бўлса-да, Ироққа қўшимча аскар юборишни тўхтатиш ниятида эканини билдирди.\n“Биз Ироқдаги ҳарбий вазиятнинг янада кескинлашувига қарши гапириш билангина чекланмаслигимиз керак. Бунинг олдини олиш учун ҳаракат қилмоғимиз шарт”, - деди Ироқ урушининг ашаддий мухолифларидан бири демократ сенатор Эдвард Кеннеди.\nЖорж Бушнинг Ироққа оид янги стратегияси мухолиф демократлар баробарида Дамашқ ва Теҳронда ҳам танқид билан қарши олинди. Буш томонидан Ироқдаги террорчиларни қўллаб-қувватлаëтганликда яна бир бор айбланган Сурия ва Эрон расмийлари Ироққа қўшимча қўшин юбориш режасини “истилони давом эттириш ва вазиятни тушунмаслик”, дея қоралади.\nОқ уйнинг иттифоқчилари ва расмий Бағдод Ж.Бушнинг Ироққа оид стратегиясини олқишлаëтган, ички ва ташқи мухолифлар уни қоралаëтган бир пайтда аксар ҳукуматлар, қолаверса, мустақил кузатувчилар унга эҳтиëткорлик билан муносабат билдирмоқда.\nХусусан, Европа Иттифоқи матбуот котиби Эмма Удвин Ж.Бушнинг Ироқдаги вазиятни яхшилаш учун кенгроқ чораларга қўл уришига умид қилди.\n“Ироқдаги ҳозирги вазиятга ечим топиш фақат хавфсизлик эмас, балки сиëсий, хусусан, миллий келишув жараëнини кенгайтириш каби кенг кўламли чоралар воситасида бўлмоғи керак”, - деди Эмма Удвин.\nЖаҳон расмийларидан фарқли ўлароқ, аксарият мустақил кузатувчилар Ироққа қўшимча ҳарбий жўнатиш вазиятни ўнглашига очиқчасига шубҳа билан қарамоқда. Улар назарида бундай ҳаракат Ироқ дардига даво топиш ўрнига касаллик белгиларини хаспўшлашгагина хизмат қилади.\nЖорж Буш Ироққа қўшимча ҳарбий жўнатиш баробарида Бағдод ҳукумати олдига мамлакатдаги барча мазҳабий ва миллий гуруҳларни сиëсий жараëнларга жалб этиш, нефтдан келаëтган даромадни улар ўртасида тенг тақсимлаш талабини ҳам қўйди. Бундай талабни ижро этиш аксарияти шиалардан иборат ҳозирги Бағдод ҳукумати қўлидан келадими-йўқми, келса у бу талабни ижро қилишга хоҳиш кўрсатадими-йўқми, кузатувчилар фикрича, бу ҳам катта савол остида қолмоқда.


Миср масжидидаги қуролли кимсалар ИШИД байроғини олиб юришгани айтилмоқдаHaqida.net\nHome Dunyo Миср масжидидаги қуролли кимсалар ИШИД байроғини олиб юришгани айтилмоқда\nМисрнинг Шимолий Синай ҳудудидаги масжидга жума куни ҳужум уюштирган қуролланган жиноятчилар эшиклар ва деразалар орқали ўт очиб, 300 дан ортиқ мусулмонни ўлдирар экан, ИШИД байроғини силкитган. Мамлакат расмийлари шу ҳақда баёнот беришди.\nАммо, ҳозирча, бирор террорчи гуруҳ мазкур жиноят учун жавобгарликни ўз зиммасига олгани йўқ. Миср кучлари Сурия ва Ироқда жиддий қаршиликка дуч келганидан сўнг, бу минтақага кўчган ИШИД кучларига қарши кураш олиб бормоқда.\nМисрнинг янги тарихидаги энг қонли террорчилик хуружидан сўнг, мамлакат президенти Абдул Фаттоҳ Ас Сиси барча масжидлар ва асосий бино-иншоотларда хавфсизликни кучайтиришга кўрсатма бериб, мамлакатда 3 кунлик мотам эълон қилган эди.\nMENA давлат агентлиги қурбонлар сони 305 кишига етганини маълум қилди. Улардан 27 нафари болалардир, 128 одам яраланган.\nМазкур жиноятни тергов қилаётган прокурорнинг яраланганлар билан ўтказган суҳбатидан сўнг маълум қилишича, ИШИД аъзолари Ал Ариш шаҳри ғарбидаги Ал Равда масжидининг эшиги ва 12 та деразасидан масжид ичидагиларни ўққа тутган.


Хоразмга 2021 йилда қанча сайёҳ ташриф буюргани маълум қилинди - Bugun.uz\nХоразмга 2021 йилда қанча сайёҳ ташриф буюргани маълум қилинди\n10:19 | 21-12-2021\nХоразм вилоятига 2021 йилда қанча сайёҳ ташриф буюргани маълум қилинди. Бу ҳақда вилоят ҳокими Фарҳод Эрмановнинг йил якунлари ҳамда 2022 йилги режалари тўғрисида вилоят аҳолисига йўллаган мурожаатида маълум қилинди, дея хабар бермоқда «Bugun.uz» мухбири.\nҚайд этилишича, 2021 йилда вилоятга жами 558,5 минг нафар турист ташриф буюрган. Шундан 520,8 минг нафар маҳаллий сайёҳ ва 37,6 минг нафари хорижий сайёҳларни ташкил қилади.\n«Урганч шаҳрида маҳаллий ва хорижий сайёҳларга сифатли хизмат кўрсатиш мақсадида Паҳлавон Маҳмуд кўчасида гастрономик кўча ташкил қилиниб, янги ресторан ҳамда кафеларда 200 та иш ўрни яратдик. Бундан ташқари, Янгиариқ туманида барпо этилган кулолчилик маркази сайёҳларни жалб қиладиган масканлардан бирига айланди.\nХива шаҳридаги 4,5 километр узунликдаги Аллея қурилиши жадал суръатларда олиб борилмоқда. Шу билан бир қаторда, вилоятда ички туризмни ривожлантириш борасида мавжуд имкониятлардан тўлиқ фойдаланилмаётганини таъкидлаб ўтиш лозим», — деди Фарҳод Эрманов.\nВилоят ҳокимининг сўзларига кўра, экотуризмни ривожлантириш бўйича Урганч тумани Юқори Дўрман қишлоғида 2,6 гектар майдонга 1,5 миллиард сўмлик, Гурлан тумани Вазир қишлоғида 5 гектар майдонга 800 миллион сўмлик, Хива туманида 40 гектар майдонда 4 миллиард сўмлик инвестиция жалб қилиниши белгиланган.\nЭслатиб ўтамиз, аввалроқ Ўзбекистонга 9 ойда қанча сайёҳ келгани маълум бўлганди. Хусусан, 2021 йилда айрим Ғарбий Европа, Америка ва МДҲ давлатларидан кутилганидан кўпроқ туристлар келган.


Товарни алмаштириш/қайтаришдаги муаммоларни қандай четлаб ўтиш мумкин | NORMA.UZ\n«Сотилган товар қайтариб олинмайди» – супермаркетлар ёки кийим-кечак ва пойабзал дўконларида айнан шундай огоҳлантирувчи ёзувларни учратиш мумкин. Бу қонунийми? Бундай вазиятда истеъмолчи қаерга мурожаат қилиши керак? Сотувчи қанча муддатда пулни қайтариши лозим?\nАна шу саволларга жавоб беришга ва истеъмолчилар ҳуқуқларини ҳимоя қилиш тўғрисидаги қонун ҳужжатларининг айрим жиҳатларини тушунтиришга ҳаракат қиламиз. Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлиги савдо, умумий овқатланиш ва туризм бошқармаси бошлиғи Павел Магай жавоб беради.\nМонополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигига тушган савдо соҳасига оид таҳлил қилинган мурожаатларнинг 33%и сифатсиз товарларни қайтариш ва алмаштириш билан боғлиқ. Хусусан, жорий йилнинг ўтган даврида Агентликка 255 та мурожаат келиб тушган бўлиб, шундан 131 таси маиший техникани қайтаришга, 25 таси қурилиш моллари, мебелларни қайтариш ҳамда алмаштиришга, 13 таси эса зарур сифатга эга бўлмаган автотранспорт воситаларини қайтариш ёки алмаштириш ва шунингдек бутловчи ва эҳтиёт қисмларни алмаштиришга тегишлидир. Бугунги кунга қадар Агентлик томонидан истеъмолчиларга 1,5 млрд сўмга тенг бўлган турли хил товарларнинг қайтарилиши ёки алмаштирилиши таъминланди.\n- Қайси товарлар қайтарилади, қайси бирлари эса қайтарилмайди?\n- Истеъмолчилар шуни ёдда тутишлари керакки, нафақат зарур сифатга эга бўлмаган товарлар, балки сифатли товарлар ҳам қайтарилиши/алмаштирилиши мумкин. Айрим ҳолатларда ва маълум мажбурий шартларга амал қилинганда, истеъмолчи сифатли маҳсулотни ҳам қайтариб бериши ёки алмаштириши мумкин. Табиийки, сотувчиларнинг аксарияти харидорларнинг бундай ҳуқуқларини амалга оширишга монелик қиладилар.\nШундай қилиб, агар маҳсулотда камчиликлар бўлмаса, лекин ўлчами, ранги, техник хусусиятлари ва бошқа сабабларга кўра мос келмаса, истеъмолчи ноозиқ-овқат товар унга берилган пайтдан бошлаб 10 кун мобайнида (озиқ-овқат товарларига нисбатан 24 соат мобайнида) сотиб олинган товарни харид қилинган жойда айнан шундай товарга алмаштириши, сотувчида алмаштириш учун зарур товар бўлмаган тақдирда харидор товарни сотувчига қайтаришга ва унинг учун тўланган суммани қайтариб олишга ҳақлидир.\nҚуйидагиларни алмаштириш/қайтариш мумкин эмас:\nдори воситалари ва тиббий асбоблар,\nшахсий гигиена буюмлари,\nтўқимачилик товарлари ҳамда метрлаб сотиладиган бошқа товарлар,\nтикувчилик ва трикотаж буюмлари (тикувчилик буюмлари ва трикотаж ички кийимлар, пайпоқ ва қўлқоп буюмлари),\nозиқ-овқат материаллари билан боғлиқ бўлган буюм ва материаллар,\nмаиший кимё товарлари,\nпестицидлар ва агрохимикатлар,\nмаиший электр товарлари,\nшунингдек, ҳайвонлар ва ўсимликлар.\nШуни эсдан чиқармаслик керакки, нақд пулни қайтариш ёки алмаштириш бўйича талаб қўйилганда истеъмолчи назорат касса ва товар чекини тақдим этиши шарт. Шунинг учун муайян сотувчидан сотиб олинганлигини тасдиқловчи ҳужжатларни эрта ташлаб юбормаслик тавсия этилади.\n- Товар зарур сифатда бўлмаган тақдирда нима қилиш керак?\n- «Истеъмолчиларнинг ҳуқуқларини ҳимоя қилиш тўғрисида»ги Қонунда нуқсонли маҳсулотни сотиб олган истеъмолчида ўз ҳуқуқларини ҳимоя қилишга имкон берадиган 5 та қоида мавжуд. Булар қуйидагилар:\nҚуйидаги ҳолатларда истеъмолчи мазкур ҳуқуқларини рўёбга чиқариши мумкин:\nкафолат муддати ва яроқлилик муддати белгиланмаган товарлар бўйича 6 ой мобайнида;\nмавсумий товарлар учун республика ҳукумати томонидан белгиланган муддат мобайнида аниқланган бўлса.\nБугунги кунга келиб, сотувчи (ишлаб чиқарувчи, ижрочи) харид қилиш имкониятига эга бўлган истеъмолчига маҳсулотни сотиш учун кўплаб усулларни қўллаши мумкин. Маҳсулотни реклама қилиш ёки чегирмага бериш айнан шундай усуллардан биридир. Бироқ сотувчилар «Акция доирасида сотиб олинган товарлар алмаштирилмайди ёки қайтарилмайди» каби ибораларни ишлатган ҳолда маҳсулотларни қайтаришдан бош тортадилар. Қонунга мувофиқ, агар сотувчи акция доирасида сотиладиган товарда камчилик мавжудлиги тўғрисида харидорни огоҳлантирмаган бўлса, нуқсонли товар сотилганда харидор товарни қайтариб бериш ҳуқуқига эга бўлади.


ИнтерФУТБОЛ :: Вундеркиндлар: Икки соатда икки ўйин\nВундеркиндлар: Икки соатда икки ўйин\n«Манчестер Сити»нинг 19 ёшли футболчиси Коул Палмер учун навбатдаги «уик-энд», аниқроғи, 16 октябрь санаси ўзгача руҳда ўтди. Гап нима ҳақда эканлигини билишни истасангиз, қуйидаги материал билан танишинг.\n*** Тошкент вақти билан соат 17:00 - асосий жамоанинг «Бернли»га қарши ўйини. Палмер ўйинни захира ўриндиғида бошлаб, қўшимча вақтда майдонга тушди ва бир дақиқа ўйнади.\n*** Тошкент вақти билан соат 21:30 - Палмер «Манчестер Сити» U23 асосий таркибида Премьер-лига 2 доирасидаги «Лестер» U23га қарши баҳсда майдонга тушиб, тўлиқ 90 дақиқа ўйнади ва «хет-трик» расмийлаштирди.\nБир кунда икки ўйин - Палмер шу заҳоти Британия ОАВ юлдузига айланди. У ҳатто, бир кунда ўтказган иккита ўйинидан сўнг ўзини қандай ҳис қилаётгани ҳақида ҳам гапирди: «Ўзимга-ўзим айтдим: агар асосий таркибда 30 дақиқадан кўп ўйнамасам, U23 жамоаси таркибида майдонга тушаман. Ўзимга ёққан нарсани қиляпман. Ортиқча ҳеч нима қилмадим. Севимли клубим асосий таркибида ўйнаш имкониятига эга бўлдим ва ундан фойдаландим. Кейин эса ўз ёш тоифамда мунтазам амалиётга эга бўлаётган жамоам таркибида ўйнадим. Ҳа, учта гол урдим. Ҳаммаси фанатлар учун».\nКоул Палмер ҳақида:\n*** Бу Палмернинг «асосий»даги дебюти эмас. У 2019 йилдан буён «Манчестер Сити» катталар жамоаси машғулотларида қатнашмоқда. АПЛ, Чемпионлар Лигаси баҳсларида захирага киритилди. Жорий мавсум «Уикомб»га қарши кечган Лига кубоги ўйиннинг 72-дақиқасида майдонга тушиб, 88-дақиқада асосий жамоадаги биринчи голини урди.\n*** У Англия U21 термасининг доимий аъзоси.\n*** Пеп Гвардиола Палмерни шахсан кузатган. Ўтган мавсум мураббий шундай деганди: «Вақт топсам, ёшлар жамоалари ўйинларини томоша қиламан. У ерда кимни кузатаётганимни айтмайман. Коул Палмер? Майли, топдингиз: келажаги порлоқ ажойиб йигит».\n*** Палмер ҳужумда бошлаган, лекин Кевин де Брюйнени яхши кўргани учун ярим ҳимояга ўтди: «Унинг ўйини жуда ёқади. Ҳаттоки, Кевин сабаб позициямни ўзгартирдим. Биз танишмиз, у мен шахсан танийдиган ажойиб инсонлардан бири. Ҳеч бўлмаганда, ундаги иқтидорнинг 10 фоизига эга бўлишни истайман».\n*** Палмер билан 2020 йилда «Барселона» қизиққанди - «Манчестер Сити»га бўлган муҳаббати сабаб кетмади. Кейин эса шундай деди: «Бу клубдан қарздорман - у менга катта футболга йўл очиб берган. «Манчестер Сити»дан бошқа жамоада тўп суриш ҳақида ўйламоқчи эмасман».\n20:33 Италия кубоги: 1/4 финалда Рим жамоалари Милан грандларига қарши... (0)


Гризманн Азарга қарши ва янгиланган «Атлетико»: Ёзнинг энг эътиборли трансферлари ҳақида\nНавбатдаги трансфер ойнаси ҳам қизғин палласига етиб келди ва клублар ўз сафларини тўлдириш йўлида турли музокараларда қатнашмоқда. Анча ёрқин ўтган Европа Чемпионлар Лигаси ва баъзи топ-клубларнинг янгиланишга муҳтож эканликлари ушбу жараённи янада қиздириб юборгани шубҳасиз. Хусусан, бир неча йил олдин жаҳон рекорди сифатида қайд этилиши мумкин бўлган қийматлардаги ўнга яқин трансферлар амалга оширилмоқда. Айниқса, ўтган йили еврокубокларга ўз позициясини инглизларга бериб қўйган Ла Лига етакчилари фаол эканликларини таъкидлаш жоиз. Зеро, шу ёзда бугунги кунгача амалга оширилиб бўлган энг қиммат етти трансфернинг 6тасида айнан испан жамоалари иштирок этишган.\n7. Родри — «Атлетико»дан «Манчестер Сити»га - 70 млн евро\n«Шаҳарликлар» испаниялик таянч ярим ҳимоячисининг трансферини июнь ойи ўрталарида эълон қилишганди. Родри «Манчестер Сити» тарихидаги энг қимматбаҳо футболчилар рейтингида 2-ўринни эгаллади. Тўрт йил олдин клуб Кевин Де Брюйне учун «Вольфсбург»га 76 миллион евро тўлаганди.\nРодри билан «Бавария» ва «Барселона» клублари ҳам қизиққанди, аммо яримҳимоячининг ўзи «Манчестер Сити»ни танлади. Пеп Гвардиола испаниялик ушбу футболчини 34 ёшни қаршилаган бразилиялик Фернандиньога ўринбосар сифатида кўрмоқда.\n6. Френки де Йонг — «Аякс»дан «Барселона»га - 75 млн евро\n«Аякс» юлдузининг «Барселона»га ўтиши қишдаёқ аниқ бўлиб улгурганди, шундай бўлса-да, трансфер расман 1 июль куни амалга ошди. Мавсумнинг иккинчи ярмида Де Йонг жамоаси билан биргаликда Нидерландия чемпионатида ғолиб чиқди, шунингдек, 22 йиллик танаффусдан сўнг, «Аякс»нинг Чемпионлар Лигаси ярим финалига чиқишига ёрдам берди. Яъни, «Аякс» охирги марта шу босқичга етиб келганида, Френки ҳали туғилмаган ҳам эди.\nШартнома муддати 2024 йилнинг ёзигача белгиланган. Агар футболчи Барселонада муваффақиятли тўп сурса, «Аякс» трансфер учун белгиланган 75 миллион евродан ташқари, 11 миллион бонуслар ҳам олади. Нидерландиялик ёш ҳавбек асосий таркиб учун Иван Ракитич ва Артур билан рақобат қилади.\n5. Люка Эрнандес — «Атлетико»дан «Бавария»га - 80 млн евро\nШу ой бошида «Бавария» ЖЧ-2018 ғолибини расман таништирди. Аслида келишув баҳордаёқ амалга ошганди. Люка немислар клуби билан 5 йиллик шартнома имзолади, трансфер суммаси эса бир қатор жиддий рекордларни қайд этди.\nМасалан, 80 миллион евро бу «Бавария» учун рекорддир. Қизиғи, бундан олдинги кўрсаткич икки баробар пастроқ бўлган. Шу пайтгача, «Бавария»нинг бошқа бир француз футболчиси Корентен Толиссо учун берган 41,5 миллион евро энг йирик трансфер эди. Бундан ташқари, Эрнандес энг қиммат ҳимоячилар ичида учинчи ўринни қайд этди.\nКатта эҳтимол билан Эрнандес янги мавсумда марказий ҳимояда тўп суради. Агар «Барселона»га ўтишни истаётган Давид Алаба ниятига етса, балки севимли чап қанотида ҳам тўп суриши мумкин. Футболчига ҳимояда шерик бўлиб, терма жамоадаги сафдоши Бенжамен Павар ҳам ўйнайди – немис клуби уни қишда «Штутгарт»дан 35 миллион еврога сотиб олганди.\n4. Маттейс де Лигт — «Аякс»дан «Ювентус»га - 85,5 млн евро\n19 ёшли футболчини сотиб олиш туринликларга осон бўлмади. Маттейсга «Барселона» ва «ПСЖ» қаттиқ қизиқди, футболчининг ўзи ҳам бир кун келиб, Каталония клубида тўп суриш ниятини яширмаган бўлса-да, оқибатда «Ювентус»ни танлади. Туринликлар ҳимоячига яхшироқ шартларни таклиф қилишди, шунингдек, асосий таркибда тўп суриш эҳтимоли ҳам бу ерда юқорироқ эди.\nТрансфернинг амалга ошишида футболчининг агенти Мино Райола катта рол ўйнади. У Турин клуби раҳбарияти билан жуда яхши муносабатга эгадир. Нидерландиялик Де Лигт ўтган йили «Ливеппуль»га ўтган ҳамюрти Виржийл ван Дейкдан кейинги дунёдаги энг қиммат иккинчи ҳимоячига айланди. ОАВ маълумотига кўра, Маттейс «Ювентус»да йилига 12 миллион евро маош олади.\n3. Эден Азар — «Челси»дан «Реал»га - 100 млн евро\n«Реал»нинг Азарга жиддий қизиқиши март ойида, Зидан жамоани қайта қабул қилиб олгач маълум бўлганди. Июнь ойининг бошида Азар мадридриклар учун рекорд сумма – 100 миллион еврога «Реал» футболчисига айланди. Бу олти йил аввал Гарет Бэйл учун тўланган пулдан атиги 200 минг еврога кўпроқ. Бундан ташқари, турли бонуслар шаклида «Челси» яна 45 миллион евро пулга эга бўлиши ҳам мумкин. Умуман, Азар футбол тарихидаги трансферлар орасида саккизинчи поғонани забт этди.\n«Реал»дагилар у клубда Роналду кетишидан кейин бўшаб қолган етакчилик позициясини ёпишига умид билдиришмоқда. Ўтган мавсумда жамоада инқироз кузатилди – ички чемпионатда учинчи ўринни банд этган «Қироллик клуби» Чемпионлар Лигасида нимчорак финалданоқ курашни тўхтатди. Мухлислар «Реал» яна тахтга қайтишини исташмоқда ва бу вазифани бажаришда Эден Азар энг муҳим роллардан бирини ижро этиши керак бўлади.\nДарвоқе, айтишларича, Зидан «Реал»га қайтиш асносида, клуб президенти Флорентино Пересдан жамоага Криштиану даражасидаги уч футболчини сотиб олиш шартини қўйган экан. Азардан ташқари, мадридликлар Погба, Неймар ёки Мбаппе каби футболчиларга ҳам жиддий қизиқишмоқда. Демак, ёз тугагунча энг қиммат трансферлар руйхати яна кенгайиши мумкин.\n2. Антуан Гризманн — «Атлетико»дан «Барселона»га - 120 млн евро\n«Барселона» франциялик ҳужумчи учун 120 миллион евро тўлади ва Жозеп Бартомеунинг айтишича, 35 миллиони кредит ёрдамида қопланган. Бу билан каталонияликлар ўтган йили Филипп Коутиньо учун тўланган маблағни такрорлашди. Бу икки футболчи футбол тарихидаги «энг қиммат»лар орасида тўртинчи ўринни эгаллаб туришибди. Гризманнинг «Барселона» билан шартномаси беш йилга тузилди ва клуб учун рекорд даражадаги товон пули ёзилди – 800 миллион евро.\nГризманнинг ўтиши ушбу трансфер ойнасида энг жанжалли воқеага айланди. Трансфер амалга ошишидан бир неча кун олдин, «Атлетико» айблов билан чиқди – эмишки, барселоналиклар анча аввалроқ, клубдан хабарсиз равишда Гризманн билан музокаралар ўтказган ва келишиб қўйган. Ўша пайтда футболчининг «Атлетико»даги товон пули 200 миллион евро эди ва фақат июль ойига келибгина, бу сумма 120 миллион еврога тушиши кўзда тутилганди. Энди эса, «Атлетико» «Барселона»дан яна 80 миллион евро талаб қиляпти ва бу ҳақида Ла Лига раҳбарига арз қилинди. Хавьер Тебас ўз навбатида, бу масала билан жиддий шуғулланиши ва текширув узоқ давом этиши мумкинлигига ишора қилди. Ҳатто бир муддат Гризманн майдонга туша олмай қолиши мумкин.\nЎртоқлик ўйинларида эса, бошқа дебютант Де Йонг билан биргаликда Гризманн майдонга тушиб бўлди. Ҳужумчи «Челси»га қарши учрашувда 45 дақиқа ҳаракат қилди. Ҳақиқий дебют эса, август ойи ўрталарида рўй бериши мумкин, шу куни Испания чемпионатида янги мавсумнинг 1-тури доирасида «Барселона» «Атлетик»ка қарши майдонга тушади. Қизиғи, Гризманн айнан Баскониянинг бошқа бир клубида, «Реал Сосьедад»да танилганди.\n1. Жоау Фелиш — «Бенфика»дан «Атлетико»га - 126 млн евро\nЖоаунинг «Атлетико»га келиб қўшилиши Мадрид жамоаси учун 126 миллион еврога тушди ва 19 ёшли футболчи учун тўланган сумма футбол тарихидаги трансферлар қаторида учинчи ўринни банд қилди. «ПСЖ»нинг Неймар (222 миллион) ва Мбаппе (135 миллион) учун мос равишда «Барселона» ва «Монако»га тўлаган пуллари бундан каттароқ, холос.\n«Атлетико»нинг бу қадар катта пул сарфлашига, албатта, бир қатор футболчиларини яхшигина пулга сотгани сабаб бўлмоқда. Мана шу мақоланинг ичидан «Атлетико»нинг уч трансфери ўрин олган – Родри, Гризманн ва Эрнандес учун 270 миллион евро клуб ҳамёнини тўлдирди. Шунингдек, Фелиш «Атлетико»нинг трансферлар рекордини янгилади. Ўтган йили клуб «Монако» ярим ҳимоячиси Томас Лемар учун 85 миллион евро тўлаган эди.\nФелиш ўшу йили катта футболдаги илк тўлиқ мавсумини ўтказди. У барча мусобақаларда 49 ўйинда майдонга тушган ва 22 гол муаллифи бўлган. Европа Лигасининг чорак финалида у «Айнтрахт» дарвозасига уч гол уриб, турнирда ҳет-трик қайд этган энг ёш футболчи сифатида тарихга кирди. Шу ёзда Фелиш билан «Реал», «Ювентус» ва «Манчестер Сити» ҳам жидидй қизиқди, аммо келишув амалга ошмади.\nҲужумчи «Атлетико» сафида илк ўйинини 20 июль куни «Нумансия»га қарши ўртоқлик ўйинида ўтказди. Дебютни муваффақиятли дейиш қийин – Жоау 27-дақиқада рақибнинг қўпол ҳаракати натижасида кичик жароҳат олди ва алмаштирилди. Аммо «Хетафе»га қарши 18 августда бўлиб ўтадиган очилиш ўйинига Фелиш тайёр бўлади.\nАнтуан Гризманн Эден Азар ёзги трансферлар


Ироқда парламент сайловлари арафасида исёнчилар уюштирган портлаш ва ракета ҳужумлари оқибатида камида 15 одам нобуд бўлди.\n03 март 2021, Тошкент вақти: 08:20\nБугун пойтахт Бағдодда бўлиб ўтган матбуот анжуманида Ироқ Президенти Ғози Ал-Явар зўравонликлар сабабли аксарият ироқликлар овоз бермаслиги мумкинлигини айтди:\n“Биз барча ироқликлар сайловларда қатнашишига умид қиляпмиз. Агар аксарият ироқликлар сайловларда овоз беришга келмаса, улар бойкот қилиш мақсадида эмас балки, хавфсизлик сабабли шундай қилганларини биламиз. Мамлакатда жуда камчилик сайловни бойкот қилади. Аксарият фуқаролар хавфсизлик таъминланмагани учун бошқалар сайловда қатнашмаслиги учун сайлов участкаларига бормасликка қарор қилган”, – деди Ироқ Президенти.\nБугун Ироқнинг камида еттита шаҳридаги сайлов участкаларига ҳужум уюштирилди. Энг мудҳиш ҳужум Эрон чегараси яқинидаги шаҳарда юз берди. АҚШ-Ироқ хавфсизлик маркази ташқарисида худкуш террорчи ўзини портлатгани оқибатида Ироқ армиясининг уч аскари ва беш фуқаро нобуд бўлди.\nЭртага Ироқда 1950 йилдан бери биринчи марта кўп партиялилик асосида парламент сайловлари бўлиб ўтади. Сайловлар хавфсизлигини таъминлаш учун кенг кўламли тадбирлар кўрилганига қарамай, исёнчилар ҳужумлари давом этмоқда.


Давлатимиз раҳбари Шавкат Мирзиёевнинг ташаббуси билан 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ишлаб чиқилди. Унда аҳолини ижтимоий муҳофаза қилиш, одамларга қулай иш шароитлари яратишга алоҳида аҳамият қаратилган бўлиб, бу давлатимиз учун ижтимоий соҳанинг нечоғлик муҳим ўринга эгалигини кўрсатади. Стратегияда ижтимоий йўналишда белгиланган бош мақсад, авваламбор, аҳоли бандлиги ва реал даромадларини босқичма-босқич оширишга қаратилган. Бунда бюджет муассасалари ходимларининг иш ҳақи, пенсия, стипендия ва ижтимоий нафақаларни ошириш, янги иш ўринлари яратиш орқали аҳоли бандлигини таъминлаш режаси ишлаб чиқилди.\nИжтимоий соҳани ривожлантиришда инфратузилма масаласи бирламчи саналади. Шу боис, мамлакатимизда йўллар қурилиши, транспорт воситалари билан таъминлаш, чекка ҳудудларда транспорт хизматларини янада яхшилаш асосий эътиборда. Бу йил ҳисобидан мамлакатнинг турли шаҳар ва туманларида 303 та янги маршрутнинг ишга туширилиши кўзда тутилмоқда. Яна бир янгилик, 2017 йилнинг биринчи чорагида темир йўл соҳасида юқори тезликда ҳаракатланувчи "Talgo-250" русумли йўловчи поездини сотиб олиш, темир йўл линияларини қуриш, таъмирлаш, электрлаштириш ҳамда вагонлар таркибини янгилаш каби 6 та лойиҳа доирасида 107,7 миллион доллар маблағ ўзлаштирилди. Шунингдек, стратегияда электр энергияси ва газ таъминоти масаласида янги қувватларни ишга тушириш ва бу соҳа билан боғлиқ муаммоларни ҳал қилиш бўйича аниқ вазифалар белгиланган.\nЯна бир йўналиш — чиқиндилар масаласига алоҳида эътибор қаратилади. Бугунги кунда мамлакат миқёсида 60 фоиз чиқиндини олиб чиқиб ташлаш йўлга қўйилган. 5 йиллик дастур асосида бу кўрсаткич 100 фоизга кўтарилади. Ҳаракатлар стратегиясидан ўрин олган арзон уй-жойлар қуриш бўйича қишлоқ жойларида 3 турдаги лойиҳалар ишлаб чиқилган. Яъни 2 қаватли 4 йўлакли уйлар, 1 қаватли ер участкаси 2 сотих бўлган уйлар ва 2 қаватли 4 сотихли уйлар. Шаҳарларда эса 5, 7 ва 9 қаватли уйлар лойиҳаси ишлаб чиқилди. Келгуси беш йилда қишлоқ жойларда 85 мингдан ортиқ уй-жой қурилиши режалаштирилган. Биргина 2017 йилнинг ўзида 15 мингдан ортиқ уй-жой қуриш кўзда тутилмоқда. Буларнинг барчаси аҳолини арзон, ҳамёнбоп уй-жойлар билан таъминлаш мақсадини кўзлаган. Бюджет ташкилотларида ишлайдиган ходимларнинг янги тизим бўйича қурилган уйларни бемалол харид қилишга ва 15 йил давомида кредит тўловини тўлашга қурби етади. Бундан ташқари, кам таъминланган оилалар учун ажратиладиган арзон уйларнинг бошланғич тўлови 15 фоиз этиб белгилангани ва 5 йил муддатда имтиёзли кредит маблағларининг тўланиши аҳолини ижтимоий ҳимоя қилишда катта аҳамият касб этади.\nҲаракатлар стратегиясида аҳолини ижтимоий муҳофаза қилишни кучайтириш мақсадида соғлиқни сақлаш тизими такомиллаштирилади. Бу соҳада биринчи бўғин — тез ва шошилинч тиббий ёрдам кўрсатиш тизими ислоҳ қилинади. Мамлакат миқёсида ихтисослаштирилган ва юқори технологияларга асосланган тиббий ёрдам кўрсатиш учун янги тузилмалар, замонавий клиникалар ташкил этилади. Чақалоқлар ва болалар ўлимини камайтириш бўйича комплекс чора-тадбирлар амалга оширилади. Жорий йилнинг ўтган даврида 555 та тез тиббий ёрдам машинаси харид қилинди ва жойларга етказилди. Айни кунларда Ўзбекистон Республикаси Соғлиқни сақлаш вазирлиги томонидан тез тиббий ёрдам машиналаридаги рация орқали алоқани такомиллаштириш, улар билан доимий алоқа ўрнатиб, чақирилган жойга янада тезроқ етиб бориши учун имкониятлар яратилмоқда. Пенсионерлар, ногиронлар, ёлғиз кексалар ва бошқа эҳтиёжманд тоифаларнинг тўлақонли ҳаёт фаолиятини таъминлаш учун уларга тиббий-ижтимоий ёрдам кўрсатиш тизими янада такомиллаштирилади. Буларнинг барчаси халқимизнинг соғлиғини муносиб муҳофаза қилиш ва сифатли тиббий хизматни ташкил этишга йўналтирилгани билан аҳамиятлидир.\nБугунги кунда мактабгача таълим тизимида болалар қамрови 26 фоиз бўлса, дастурни тўлақонли амалга ошириш натижасида 50 та янги мактабгача таълим муассасаси биноси қурилиши, 2 минг 200 та МТМ қайта таъмирдан чиқарилиши белгиланган. Натижада мактабгача таълим тизимида болалар қамрови 48 фоизга етиши қайд этилган. Шунингдек, хусусий МТМларга эҳтиёж борлиги, уларга кенг имкониятлар яратилиши ҳам асосий вазифалар сирасига киритилган. Таъкидлаш жоизки, Ҳаракатлар стратегиясидан келиб чиқиб, 2017 йилда 300 дан ортиқ мактабни қайта таъмирдан чиқариш мақсад қилинди.\nДавлат статистика қўмитаси томонидан берилган маълумотга кўра, 2017 йилнинг 1 январида мамлакатимизда аҳоли сони 32 млн. 121,1 минг кишини ташкил этган. Жумладан, шаҳар аҳолиси сони 16 млн. 238,5 минг кишини (жами аҳоли сонига нисбатан 50,6 фоиз), қишлоқ аҳолиси сони 15882,6 минг кишини (жами аҳоли сонига нисбатан 49,4 фоиз) ташкил этди. 2016 йил давомида мамлакат аҳолиси сони 545,8 минг кишига ёки 1,7 фоизга кўпайган. Ўтган йил давомида Самарқанд вилоятида истиқомат қилувчи аҳолининг сони 3 млн. 583,9 минг кишига етиб, республика ялпи аҳолисининг 11,2 фоизини ташкил этган.\nИқтидорли ёшлар мамлакатимизнинг ижтимоий ва иқтисодий тараққиёти, жаҳон ҳамжамиятида муносиб ўрин эгаллашини таъминловчи муҳим куч ва миллат зийнатидир. Жумладан, олий таълим муассасаларига қабул квоталари босқичма-босқич кўпайтириб борилади. Илмий-тадқиқот ва инновация фаолиятини рағбатлантириш, илмий ва инновация ютуқларини амалиётга жорий этишнинг самарали механизмларини яратиш мақсадида олий ўқув юртлари ва илмий-тадқиқот институтлари ҳузурида ихтисослаштирилган илмий-экспериментал лабораториялар, юқори технологиялар марказлари ва технопарклар ташкил этилади. Хуллас, мамлакатимизни 2017-2021 йилларда ривожлантиришни кўзда тутувчи ушбу тарихий ҳужжат бешта устувор йўналишни ўз ичига олади.\nМанба: «Ҳуқуқ» газетасининг 25-сони, 22.06.2017 йил


Реконструкция қилинган Сирдарё вилоят мусиқали драма театри фойдаланишга топширилди. “Якшанба-театр куни” деб белгиланди - Халқ сўзи\n16:32 28 Август 2019 Жамият\n“Халқ сўзи Online”. Аҳмадали Шерназаров/Сирдарё. Гулистондаги муҳташам, меъморий жиҳатдан ўзига хос маданият маскани - Сирдарё вилояти мусиқали драма театри биноси реконструкциядан сўнг тантанали равишда фойдаланишга топширилди. Эътироф этиш лозимки, у таъмирлаш ва жиҳозлашдан сўнг мамлакатимиздаги тенги йўқ санъат кошоналаридан бирига айланди.\nТеатрнинг катта зали 550 ўринли, иккита кичиги эса 80 томошабинга мўлжалланган бўлиб,уларда қўғирчоқ спектакллар ва бошқа турли тадбирларни ўтказиш мумкин.\n-Ўриндиқлардан то совутиш-иситиш тизимигача – барча жиҳозларнинг замонавий ва қулай бўлишига алоҳида эътибор қаратилди,-дейди театр директори Равшан Ражабов.- Шу билан бирга саҳна элементларини яратиш ҳам театр санъатининг айни пайтдаги энг илғор ва сўнгги намуналари асосида бўлишига эришилди.\nТантанада Сирдарё вилояти ҳокими Ғофиржон Мирзаев сўзга чиқиб, Президентимиз томонидан илгари сурилган “Миллий тикланишдан миллий юксалиш сари” ғоясини амалга оширишда театр санъати алоҳида аҳамиятга эга эканлигини таъкидлади. Айниқса, унда бой тарихимиз ва машҳур аждодларимиз ҳақидаги асарлар намойишини кўпайтириш ёшларимизнинг Ватанга бўлган меҳр-муҳаббатини янада оширишга хизмат қилиши айтилди. Ушбу ўлмас санъат турининг ана шу ва бошқа кўплаб жиҳатларини эътироф этган ҳолда иштирокчиларга вилоятда ҳар ҳафтанинг якшанбаси “Театр куни” деб белгиланганини маълум қилди.\nЯнги қиёфадаги театр биносининг очилиш тадбирида вилоят, туман-шаҳар давлат идоралари ва жамоат ташкилотлари , нуронийлар, ёшлар, маҳаллалар аҳли вакиллари иштирок этдилар.\nТантана доирасида Чингиз Айтматов асари асосида, сирдарёлик режиссёр Н.Ғойибназарова саҳналаштирган “Момо ер” спектакли намойиш этилди.


Эртага юртимизда яна ёмғир ёғиши мумкин — 21asr.uz\nРеспублика Гидрометеорология марказининг хабар беришича, 23 апрель куни Тошкентда ҳаво ўзгариб туради, кечаси ва куннинг биринчи ярмида ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 10-12, кундузи 17-19 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда ёмғир ёғади. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 3-8, кундузи 12-17 даража илиқ бўлади.\nБухоро ва Навоий вилоятларида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 8-13, кундузи 17-22 даража илиқ бўлади.\nҚашқадарё вилоятида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 20-25 даража илиқ бўлади.\nСурхондарё вилоятида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 23-28 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, кечқурун айрим жойларда ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 10-15, кундузи 17-22 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёмғир ёғиб, момақалдироқ бўлиши мумкин. Тошкент вилоятининг 2000 метрдан баланд тоғли жойларида қор кўчиши хавфи бор. Ғарбдан секундига 7-12 метр тезликда шамол эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 3-8, кундузи 7-12 даража илиқ бўлади.\nЎзА маълумоти асосида тайёрланди.


“Шпагат очишга уринманг”. Зеленский Шольцни танқид қилди | Qalampir.uz\n“Шпагат очишга уринманг”. Зеленский Шольцни танқид қилди\nОлам\t14 Июнь 11:23 16120\nГермания канцлери Олаф Шольц Россиянинг Украинага қарши бошлаган уруши бўйича Берлиннинг позициясини аниқ белгилаши керак бўлган вақти келди. Бу ҳақда Украина Президенти Владимир Зеленский кеча, 13 июнь куни Германиянинг ZDF телеканалига берган интервьюсида айтиб ўтди.\n“Бизга Германия Украинани қўллаб-қувватлаши ҳақида канцлер Шольцнинг кафолати керак. У ва унинг ҳукумати қарор қабул қилиши керак. Украина ва Россия муносабатлари ўртасида шпагат қилишга уриниб бўлмайди”, деган Зеленский.\nЗеленский АҚШ, Буюк Британия, Болтиқбўйи ва Шарқий Европанинг бошқа давлатлари дарҳол ёрдам беришни бошлаган бир вақтда Германия ва Франция Украинани фақатгина сиёсий ва риторик жиҳатдан қўллаб қувватлагани ҳақида гапирган.\n“Россия ҳукумати қанча одам ўлаётганига аҳамият бермайди. Бу уруш қанча давом этиши уларни қизиқтирмайди. Чунки у энергия ресурсларини экспорт қилиш орқали даромад олади. Аммо биз одамларнинг ҳаётини йўқотаётганидан қайғурамиз”, дейди Владимир Зеленский.\nУкраинанинг турли даражадаги расмийлари Германияни Киевга ваъда қилинган қуролларни кечиктираётгани учун тобора кўпроқ танқид қилмоқда. Май ойи охирида Украинанинг Германиядаги элчиси Андрей Мельник Олаф Шольцни етакчилик етишмаслигида ва Украина манфаатларига эътиборсизликда айблаганди.\n02 Июль 08:30 88383\n02 Июль 17:23 76689\n03 Июль 12:03 66856\n04 Июль 13:26 57865\n02 Июль 12:22 46894


Дунё бўйича инсонпарварлик ёрдами ва тинчликпарвар кучларга қанча маблағ сарфлангани маълум бўлди\nДунё бўйича инсонпарварлик ёрдами ва тинчликпарвар...\n07.03.2018 06:08 0 135\nБМТ бош котиби Антониу Гутерреш\nЖаҳон жамияти охирги 10 йилда инсонпарварлик ёрдами, тинчликни сақлаш ва қочқинларга ёрдам бериш учун 233 млрд. доллар сарфлади. Профилактик чора-тадбирларни қўллаш орқали эса йилига 70 млрд долларни тежаш мумкин. Бу ҳақда БМТ бош котиби Антониу Гутерреш маълум қилди.\nУнинг сўзларига кўра, превентив дипломатияни кучайтириш орқали бундай катта харажатларнинг олдини олиш мумкин эди.\n«Инқирозга қарши туриш ўрнига унинг олдини олишга кўпроқ сармоя сарф этишимиз керак», — дейди БМТ раҳбари.\nЖаҳон банки томонидан ўтказилган сўнгги тадқиқотларга кўра, самарали превентив чоралар халқаро ҳамжамиятга йилига 5 млрд. доллардан 70 млрд. долларгача тежаш имконини беради.\nБМТ раҳбари тинчликни тиклаш жамғармаси бу вазифаларни бажариш учун муҳим восита эканлигини айтди.\nУ БМТга аъзо давлатларни фонднинг устав капиталини 500 миллион долларга оширишга чақирди. Ҳозир у 250 миллион долларга тенг.\nБМТ инсонпарварлик ёрдами\nЖамият 09/04, 18:30\nАлишер Саъдуллаев БМТ минбарида Ўзбекистондаги ёшлар сиёсати ҳақида гапирди\nСиёсат 11/03, 11:41\nШавкат Мирзиёев Эфиопия Президенти ва БМТ Бош котибига таъзия билдирди\nТаълим 26/02, 00:17\nЎқувчилар ўртасида илк бор «Ёш делегат» конференцияси ташкил этилади


Навоийни китоб дўконларидан ким қувди?\n27 феврал 2021, Тошкент вақти: 21:37\nТошкент шаҳридаги китоб дўконларини айланар экансиз, Президентнинг 12 томлик асарлари, баъзи ўзбек адибларининг йиллар давомида сотилмай ётган китобларига кўзингиз тушади.\nЛекин аксарият китоб дўконларидан 9 февраль куни туғилган кунининг 564 йиллиги нишонланадиган ҳазрат Алишер Навоийнинг китобларини топиш мушкул.\n“Озодлик” мухбири бу борадаги аҳволни ўрганиш учун Тошкентдаги энг катта китоб дўконларидан бири бўлмиш “Шарқ зиёкори”да бўлди. Харидорлардан бир бу ерда Алишер Навоийнинг асарлари йўқлигидан ҳафсаласи пир бўлиб турган эди.\nМаълум бўлишича, бу йигит Низомий номидаги Тошкент давлат педагогика университети ўқитувчиси экан. У мазкур илм даргоҳида Навоийнинг туғилган куни муносабати билан махсус тадбир режалаштирилгани, шунинг учун иштирокчиларга совға қилиш мақсадида Навоий асарларини излаб юрганини айтди...\n“Шарқ зиёкори”да Абдулла Орипов, Эркин Воҳидов, Азим Суюн, Солиҳ Қаҳҳор, Ўткир Ҳошимов каби адибларнинг қалин ва чиройли муқовада нашр этилган асарлари тахланиб турибди. Президентнинг 12 томлик асарларининг ҳар бир томи эса бу ерда 1300 сўмдан 4600 сўмгача нархда сотилмоқда.\nЛекин бу ерда на Навоий, на Бобур ва Машраб, на бошқа мумтоз адабиёт вакилларининг асарлари кўзга ташланади.\nДўкон сотувчиси Дилдора Расулованинг сўзларига қараганда, Навоийнинг “Хамса”си эндигина нашрга берилган. У бешта китоб ҳолида чиқиши режалаштириляпти. Умуман, китобларни қайта нашр этиш ўқувчиларнинг талабларидан келиб чиқиб амалга оширилади.\nШоир Жамол Камол китобхонлик ўзбек халқининг дардли ва оғриқли муаммоларидан бирига айланиб қолганини таъкидлади.\n“Биз совет даврини қоралаймиз, айблаймиз. Ҳақиқатан ҳам бу даврда оғирликлар бўлган. Буни ҳеч ким инкор этмайди. Лекин бу даврнинг афзалликлари ҳам бор эди. Афзалликлардан бири шуки, совет замонида халқимиз чинакам китобхонга айланганди. Мустақиллик йилларида биз шу ютуқни қўлдан бой бериб қўйдик. Навоий асарлари тўпламининг 18-19-жилдлари бор-йўғи 500 нусхада чоп этилибди. 25 миллионли халққа 500 та китоб нима дегани? Бу ниҳоятда аянчли аҳвол”, - деди шоир.\nЖамол Камолнинг айтишича, бугун Тошкентдан тузукроқ китоб дўконини топиш мушкул. Борлари ҳам жуда қашшоқ.\n“Озодлик” мухбири бошқа китоб дўконларида ҳам бўлди. Фақат Миллий матбуот маркази ёнида жойлашган дўкондагина Навоий асарларининг 15-16-жилдлари бор эди. Кўчалардаги ёйма дўконлар эса, асосан, рус тилидаги детектив китоблар билан тўлиб-тошганди.


Нукус шаҳрининг И.Савицкий номли Қорақалпоқ давлат санъат музейи ва Ёшлар маркази ёнидаги байрамона безатилган майдонларда «Наврўзинг – янги кунинг, янги давронинг муборак, жонажон Ўзбекистон!» шиори остида театрлаштирилган адабий-мусиқий байрам тадбири бўлиб ўтди.\nҚадим тарихга эга Наврўзи олам – шарқона янги йил ўзининг янгиланиш, баҳор нафасини бошлаб келиши, халқимизнинг табиати, онгу тафаккури, қалбига чуқур сингиб кетгани, ҳар қайси оила, ҳар қайси хонадонга шоду ҳуррамлик олиб кириши билан ҳам миллий байрамдир. Баҳорнинг кириб келиши билан миришкор деҳқонларимиз, фермерларимиз катта умид билан ерга уруғ қадамоқда.\nАзалдан маълумки, миллий қадриятларимизни ўзида мужассам этган Наврўз халқимизга хос эзгулик, бағрикенглик, инсонпарварлик, меҳр-оқибат байрами ҳисобланади.\nКонцерт дастури Ўзбекистон давлат филармонияси Қорақалпоғистон бўлими раққосалари ижросидаги «Хуш келдинг, Наврўз!» композицияси билан бошланди.\nФольклор жамоалари ижросидаги миллий куй-қўшиқлар тадбирга янада файз бағишлади.\nКелажагимиз эгалари бўлган болалар, мамлакатимизни дунёга танитаётган спортчиларнинг чиқишлари байрам иштирокчиларида катта таассурот қолдирди.\nЮртимизда турли миллат ва элат вакиллари биродарликда, тинчлик-тотувликда яшаб келмоқда. Уларнинг ўз она тилида билим олиши, миллий қадриятлари ва урф-одатларини ривожлантириш учун барча шарт-шароит яратилган. Президентимизнинг ташаббуси билан ҳар йили 30 июль – мамлакатимизда “Халқлар дўстлиги куни” деб нишонланадиган бўлди. Турли миллат вакиллари ижросидаги куй-қўшиқларни йиғилганлар катта қизиқиш билан томоша қилди.\nБердақ номидаги Қорақалпоқ давлат университетининг “Ҳурлиман”, Ажинияз номидаги Нукус давлат педагогика институтининг “Тўмарис”, шунингдек Ўзбекистон давлат санъат ва маданият институти Нукус филиали талабаларининг ёшларга яратилган шарт-шароитлар, Мўйноқ туманида амалга оширилаётган бунёдкорлик ишларини тараннум этувчи куй-қўшиқлар ижро этилди.\nТаниқли санъаткорлар ва ёш ижрочиларнинг байрамга бағишланган концерт дастури юқори кайфият бағишлади.\nЯшариш ва янгиланиш айёми Наврўзга бағишланган халқ сайллари Оролбўйининг барча туманларида давом этмоқда.


Хан Ван Меегерен оғир жазодан қандай қутулиб қолади? – ТАФСИЛОТ\nЖумбоқ 2 comments 460 марта кўрилган\nХан Ван Меегерен оғир жазодан қандай қутулиб қолади?\nАмстердам. 1945 йилнинг 29 майи. Хан Ван Меегереннинг уйига АҚШ разведкаси ходими ва Голландия ҳарбий полицияси ходимлари кириб келади ва уни ҳибсга олиш тўғрисидаги буйруқни кўрсатишади.\nУ Германия билан ҳамкорлик қилгани учун айбланарди. Чунки у фашистларнинг энг олий раҳбарларидан бири фельдмаршал Ҳерман Гёрингга Вермеернинг энг машҳур суратларидан бирини сотган эди. Яъни у Голландия миллий бойлигига тажовуз қилган деб топилган.\nХан Ван Меегеренни жуда оғир жазо кутар эди. Лекин у бор-йўғи бир йил муддатга озодликдан маҳрум этилади.\nМеегерен бунга қандай эришади?\nКалит сўзлар: 1945 йил, Амстердам, АҚШ разведкаси, Вермеер, Германия, Голландия, жазо, миллий бойлик, фашистлар, фельдмаршал, фельдмаршал Ҳерман Гёринг, Хан Ван Меегерен, ҳарбий полиция, Ҳерман Геринг, ҳибс\nАслини эмас, қалбаки нусхасини сотганман деб айтган.\nРассом илгари Вермеер асари ҳисобланган «Хиёнатда ушланган аёл» сурати улуғ мусаввирга тегишли бўлмай, аслида мазкур асарни ўз қўли билан чизганини айтган. У уруш бошлангунга қадар Геренга голландларнинг 200 та суратига Вермеерники бўлмаган асарни сотганини тан олган. Бу иши билан у ўзини нацист ходими эмас, аксинча халқ қаҳрамони деб атаган.\nБундан ташқари у 1937 йилги расм бозорида аслида ўзи чизган, лекин «Вермеер» деб 5 та ва «Питер де Хоох» деб 2 та сурат қўйганини ҳам бўйнига олган.


Ис газидан заҳарланиш билан боғлиқ 428 та ҳолат содир бўлган - Халқ сўзи\n14:18 24 Май 2022 Жамият\nУнда Қўмита раиси Қ.Бурхонов, Қўмита аъзолари, экспертлар гуруҳи ва тегишли вазирлик ва идора вакиллари иштирок этди.\nМажлисда Сенатнинг навбатдаги ялпи мажлиси кун тартибига киритилган масалалар бирма-бир муҳокама қилинди.\nШунингдек, мамлакатимизда «Ёнғин хавфсизлиги тўғрисида»ги Қонуннинг ижроси, хусусан, ис газидан заҳарланишнинг олдини олиш бўйича кўрилаётган чоралар муҳокама қилинди.\nТаъкидланганидек, сенаторлар бошчилигидаги ишчи гуруҳ томонидан олиб борилган ўрганишлар давомида мазкур тармоқда қатор тизимли муаммо ҳамда камчиликлар мавжудлиги аниқланган.\n2020 ва 2021 йилларда ҳамда 2022 йилнинг ўтган даврида ис газидан заҳарланиш ҳолатларининг олдини олиш мақсадида мамлакатимизда 8 миллиондан ортиқ хонадонларда иситиш тизимлари, дудбуронлар кўрикдан ўтказилган ва бошқа чора-тадбирлар амалга оширилган.\nШу билан бирга, мутасадди вазирлик ва идоралар томонидан ис газидан заҳарланиш ҳолатларининг олдини олиш бўйича ОАВ, маҳаллалар, таълим муассасалари, ташкилот ва корхоналарда тарғибот тадбирлари ўтказилган.\nСенаторлар қайд этишича, ўтказилаётган профилактик тадбирлар етарли даражада ўз самарасини бермаган. Оқибатда 2020 йилдан 2022 йилнинг ўтган даврида ис газидан заҳарланиш билан боғлиқ 428 та ҳолат содир бўлган. Натижада 366 нафар фуқаро вафот этган ва 307 нафар шахс турли даражада жароҳатланган.\nИстеъмолчиларда табиий ва суюлтирилган газ ҳамда муқобил турдаги ёқилғидан фойдаланишда хавфсизлик маданиятининг шаклланмаганлиги, газда ишловчи қурилмаларнинг дудбурон ва шамоллатиш каналлари соз ҳолатда эмаслиги, сифатли тозаланмаганлиги ва белгиланган муддатларда техник кўрикдан ўтказилмаётганлиги ис газидан заҳарланиш ҳолатлари ҳамон кўплигича қолишига асосий сабабларидан бири бўлмоқда.\nШунингдек, сенатор Самарқанд вилоятида олиб борган ўрганишлари натижаларини ҳам алоҳида айтиб ўтди.


..:: ISLOM.UZ ::.. - Расулуллоҳ соллаллоҳу алайҳи ва саллам қачон ва қай тарзда мисвок ишла\nРасулуллоҳ соллаллоҳу алайҳи ва саллам қачон ва қай тарзда мисвок ишла\nМисвок ишлатиш фақат таҳорат ва намоз билан боғлиқ эмас. Балки яна кўп ҳолатларда мисвок ишлатиш мустаҳабдир . “Қўҳистоний”да айтилишича, мисвок таҳоратга хос нарса эмас. Балки, алоҳида суннатдир. “Ҳидоя”нинг ҳошиясида эса мисвок ишлатиш ҳамма вақтда мустаҳабдир, деб келтирилган. Бироқ мисвокнинг суннат экани таҳорат пайтида янада таъкидлироқ бўлади.\nТошкент шаҳар Шайҳонтоҳур тумани бош имоми хатиби\n"Шайх Зайниддин" жомеъ масжиди


Буюк Хитой девори « Ўзбекистон Халқ Ҳаракати\n08 May 2019 - 7:00\nБуюк Хитой деворини баландлиги — 7,5, (умумий баландлиги 9) эни — 5,5 метр (максимал даражада 9 метрдан ортиқ) бўлган. Юқорида таъкидлаганимиздек, Буюк Хитой девори дастлаб, хуннлардан ҳимояланиш мақсадида қурилган. Бу кейинчалик нафақат хуннлар, балки бошқа босқинчиларга қарши қўрғон вазифасини ҳам бажарган. Қурилишни Цинь императори Ши Хуанди бошлаб берган. Манбаларда бу қурилишда миллионлаб қурувчилар, донишмандлар, умуман Хитойнинг заҳматкаш аҳолиси қатнашган. Қурилиш оғирлигидан кўпчилиги қурилиш майдонларида қазо қилган ва ўша ердаёқ дафн этилган.\nБу деворни “Инсонлар қони ва суягидан қурилган”, “Жаҳондаги энг узун қабристон” ёки “Йиғи девори” деб ҳам номлашади. Чунки бу девор остида 400 минг кишининг қабри мавжуд. Бу деворни қабристон деб атаса ҳам бўлади. У маълум узилишлар билан қарийб минг йил давомида қурилган.


Барчаси бир саҳифада. Апрель ойида Тошкент мезбонлигидаги турнирлар ҳақида / Olamsport.com\nГимнастика, Қиличбозлик, Оғир атлетика\nБарчаси бир саҳифада. Апрель ойида Тошкент мезбонлигидаги турнирлар ҳақида\nТеглар : Ҳумо Арена\n“Ҳумо Арена”да ўтказилган профессионал бокс оқшоми ортидан мамлакатимиз пойтахти Тошкент шаҳри яна бир неча нуфузли турнирларга мезбонлик қилади.\nҚуйида ушбу мусобақалар билан таништирамиз.\nБадиий гимнастика. Жаҳон кубоги\n16-18 апрель кунлари Тошкент шаҳри бадиий гимнастика бўйича Жаҳон кубоги босқичига мезбонлик қилади.\nУшбу мусобақа Токио Олимпиадасига яккалик йўналишида лицензиялар ўйналадиган 4 та босқичнинг иккинчиси ҳисобланади. Ушбу баҳслар орқали спортчилар қимматли рейтинг очколарини ишлаб олишлари мумкин бўлади. Токио йўлланмаларини шахсий кўпкураш бўйича фақат 2019йилги жаҳон чемпионатига чиқа олмаган ва уч турда максимал балл тўплаган энг яхши уч нафар гимнастикачи қўлга киритади. Жаҳон кубогининг Тошкентда ўтадиган босқичида 32 мамлакатдан 100 нафардан ортиқ спортчи иштирок этиши кутилмоқда.\nМусобақа Гимнастика бўйича Республика ихтисослаштирилган олимпия захиралари болалар-ўсмирлар спорт мактабида бўлиб ўтади. (Юнусобод тумани, “Ўзбекистон” спорт мажмуаси олдидаги зал).\nОғир атлетика. Осиё чемпионати\n17-26 апрель кунлари “Ўзбекистон” спорт мажмуасида оғир атлетика бўйича катталар ўртасида Осиё чемпионати бўлиб ўтади. Қитъамизнинг энг сара атлетлари иштирок этадиган ушбу мусобақа Токио-2020 Олимпия ўйинларига қимматли рейтинг очколарини тақдим этиши билан аҳамиятли.\nОсиё чемпионатида мамлакатимиз шарафини 18 нафар спортчимиз ҳимоя қилади. Улар орасида Руслан Нурудинов, Акбар Жўраев, Адҳамжон Эргашев каби номдор вакилларимизни ҳам кўришимиз мумкин.\nҚиличбозлик. Лицензион турнир\n24-26 апрель кунлари пойтахтимизда қиличбозлик бўйича Осиё-Океания қитъаси учун Токио Олимпиадасига йўлланма берувчи лицензион турнир бўлиб ўтади. Ушбу мусобақада қиличбозларимиз лицензия қўлга киритиш учун кураш олиб боради.\nУшбу мусобақа ҳам Гимнастика бўйича Республика ихтисослаштирилган олимпия захиралари болалар-ўсмирлар спорт мактабида ўтказилади. (Юнусобод тумани, “Ўзбекистон” спорт мажмуаси олдидаги зал).\nХабарингиз бор, яқинда шпагачимиз Малика Ҳакимова Токио 2020 Олимпия ўйинларига тўғридан- тўғри йўлланмани қўлга киритган эди.\nТошкентда илк маротаба “Чемпионлар муз устида” шоуси\nОлимпия ўйинларига йўлланма берувчи турнирлардан чекинган ҳолда муз устида бажариладиган нафис спорт тури - фигурали учишга эътиборингизни қаратамиз.\n25 апрель куни “Ҳумо Арена” муз саройида мамлакатимиз тарихида илк маротаба фигурали учиш бўйича дунёнинг энг яхши мураббийи Эдери Тутбередзе бошчилигидаги фигурали учувчилар жамоасининг “Чемпионлар муз устида” номли шоуси ташкил этилади.\nУшбу шоу доирасида Олимпия ўйинлари, жаҳон ва Европа чемпиони Алина Загитова, Олимпия ўйинларининг икки карра кумуш медали соҳибаси, икки карра жаҳон чемпиони Евгения Медведева, шунингдек яна бир жаҳон чемпиони Анна Шербакова ташриф буюради. Бундан ташқари шоу доирасида Камила Валиева, Элизабет Турсинбаева, Алена Косторная, Морис Кветелашвили ва Софья Акатьева каби фигурали учувчилар чиқиш қилишади.\nМазкур шоу дастури соат 19:30 да бошланади.\nOlamsport.com сайти ушбу турнирларда иштирок этадиган барча спортчиларимизга муваффақият тилайди.\nПойтахтимизда Халқаро самбо федерациясининг конгресс йиғилиши ўтказилмоқда 0\nНигина Абдураимова W25 Karaganda турнири финалида! 0


Кристина Агилера Уитни Хьюстон билан "қўшиқ куйлади"\n08:01 / 24.05.2016\nАҚШлик машҳур қўшиқчи Кристина Агилеранинг марҳум қўшиқчи Уитни Хьюстон голограммаси билан ақлбовар қилмас ижроси интернет аҳлини ҳайратга солди. Кўпчилик учун бу ижро видеоси ҳақиқий шок ва ҳаттоки Уитни ҳаёт бўлиб, бутун дунё бўйлаб миллионлаб мухлисларини хушнуд этган замонларга қайтарган вақт машинаси каби бўлди, деб ёзмоқда Hochu нашри.\nТаъкидлаш жоизки, голограмма билан мусиқий ижро технологияси биринчи маротаба Coachella фестивалида пайдо бўлган. Ўшанда реп ижрочилар Snoop Dogg ва Dr. Dre 1996 йилда отиб ўлдирилган марҳум реп ижрочи 2Pac’нинг голограммаси билан мусиқа ижро этишган. Мухлислар бундай тажрибаларни доимо қизғин қабул қиладилар, чунки бу севимли артистингга яна бир бор қараш имкониятидир.\nБу видео намойиш қилиниши керак бўлган дастур 24 майда чиқарилиши керак эди, бироқ Хьюстоннинг меросхўрлари бунга қаршилик кўрсатишди ва чиқиш бекор қилинди. Бироқ бу видео интернетга чиқиб кетишга улгурди.\nАфсонавий америкалик қўшиқчи Уитни Хьюстон 2012 йил 11 февралда 48 ёшида Беверли-Хиллзда злик ҳолда топилган. Шунингдек, унинг қизининг тақдири ҳам аянчли якунланди. Қиз ўз уйининг ваннахонасида ҳушсиз ҳолатда топилган ва 6 ойлик кома ҳолатидан кейин ўзига келмай вафот этган.


Гаттузо «Ювентус»га қарши финал, вафот этган синглиси ва янги шартнома ҳақида гапирди\n«Наполи» бош мураббийи Женнаро Гаттузо Италия Кубоги яримфиналидан ўрин олган «Интер»га қарши баҳсдан сўнг (1:1) ўз фикрлари билан ўртоқлашди.\nМаълумот учун, неаполликлар биринчи ўйиндаги ғалаба (1:0) туфайли финалга чиқишди ва 17 июнь куни «Ювентус»га қарши турнир ғолиблиги учун майдонга чиқишади.\n«Финалда ғалабаларга одатланган «Ювентус» билан учрашамиз. У – буюк чемпионлар менталитетига эга клуб. Умид қиламанки, биз бунга қарши тура оламиз ва ўз сўзимизни айтамиз. Футболчилар кубокни Неаполга олиб келиш учун ажойиб ўйнашлари кераклиги билишади.\nЖамоа ҳафта давомида қилаётган ишига ишонди ва тинмай ишлади. Йигитлар бор кучларини беришди. Сифат юқори. Агар яхши ҳимояланиб, тартибли ҳужум қилсак, улкан натижаларга эришамиз.\n95 кундан кейин мавсум ўртасида майдонга чиқиш осон эмасди. Биз минглаб одамларни йўқотдик, дунё ўзгариб кетди.\nМен бутун футбол оламига миннатдорчилик билдирмоқчиман. Чунки синглим вафотидан кейин ҳамма менга ва оиламга ҳамдардлик билдирди. Ғалабани оиламга, ота-онамга ва синглимга бағишлайман. Хаммимиз уни яхши кўрардик, бу катта йўқотиш бўлди.\n«Наполи» билан янги шартнома? Яхшиямки, мен пулга қизиқмайман. Муҳими – ҳурмат. Шартномам қиммат эмас», – деб Гаттузонинг сўзларини келтиради Football Italia.


Юксалаётган миллат орзуси: «мен»лардан «БИЗ» пайдо бўлади. Биз – бу миллатимиз, дегани - Hidoyat.uz\nЮксалаётган миллат орзуси: «мен»лардан «БИЗ» пайдо бўлади. Биз – бу миллатимиз, дегани\nАсосий саҳифа Мақолалар Юксалаётган миллат орзуси: «мен»лардан «БИЗ» пайдо бўлади. Биз – бу миллатимиз, дегани\nЧоп этилди Sentabr 24, 2019 Юксалаётган миллат орзуси: «мен»лардан «БИЗ» пайдо бўлади. Биз – бу миллатимиз, деганиda fikr bildirishni o'chirish\nҲақиқатан ҳам шундай. Шу миллат вакили бўлган ҳаммамизнинг юксалишимиз. Шу боис 7 ёшдан 70 ёшгача ҳар бир фуқаро ўзини ҳар жиҳатдан юксалтириши лозим. Чунки «мен»лардан «БИЗ» пайдо бўлади. Биз – бу миллатимиз, дегани. Демак, ҳар бир шахс ўзини, ўз дунёқарашини, фазилатларини, айниқса, ватанпарварлигини юксалтириб борса, миллатни юксалтиришга ҳисса қўшган бўлади. Миллий юксалиш ва ватанпарварлик бир-бирига икки кўздай яқин тушунчалардир. Бунга мисол сифатида маънавият ва маърифат аҳлининг буюк устози – Абдурауф Фитратнинг “Нажот йўли” (“Раҳбари нажот”) асаридан бир лавҳа келтирсак: “Бундан олти ой муқаддам Истанбулга Но Камо номли ёш япон сайёҳи келган эди. У шайтон араваси (велосипед)да уч йил давомида олам кезиб, Чин, Ҳинд, Эрон, Арабистонларни айланиб чиқиб, бу ерга келганини ва бундан кейин шу икки чархли аравасида Фарангистонга сафар қилиш фикри борлигини эшитдим. Шу йигит билан учрашишни хоҳладим. Бир дўстим орқали хонасига бориб, у билан мулоқотда бўлдим. 26 ёшлардаги бир йигит курсида ўтириб хат ёзарди. Йўлдоши, яъни япон давлатини кафолати бўлган байроқча илинган шайтонараваси ҳам рўпарасида турарди. Бизни эҳтиром билан кутиб олди, ўтирдик, уч йил муддатда исломий мамлакатларда кўрган ажойиботларини бизга сўзлаб берди. Суҳбат асносида дилим танг бўлиб сўрадим:\n– Бизнинг миллатимиз ўзининг буюклиги ва шарафини бутун заминга таратгандир, унинг бирор-бир вакили дунёнинг ҳеч бир нуқтасида мушкулотга дучор бўлмайди. Мен шундай қавм орасида ҳам бўлдимки, япон миллатидан бошқа нарсанинг номини билмайдилар. Кейин мен борган баъзи мамлакатларда одамлар бизни ифтихор билан тилга олиб, мактабда ўз болаларига дарс берадилар. Албатта, улар мени араблардан ҳам кўпроқ эҳтиром қиладилар». Мана шуни дунёнинг шарафу саодати деса бўлади! Хулоса ўзингиздан!\nОлий ва ўрта махсус таълим вазирлиги бошқарма бошлиғи\nНикоҳга валийнинг рухсати шартми?\nХитойда журналистлар Си Цзинпин таълимотига доир имтиҳондан ўтказилади


Created on Wednesday, 28 September 2016 11:50\n“Ижтимоий-иқтисодий фанлар” ҳамда “Педагогика, психология ва таълим менежменти” кафедраларининг профессор-ўқитувчилари томонидан “1 октябр- Устоз ва мураббийлар куни”га бағишлаб ўтказилган “Устозларга эҳтиром!” мавзусидаги давра суҳбати утказилди\n2016 йилнинг 27 сентябрь куни соат 14-00 да “Ижтимоий-иқтисодий фанлар” ҳамда “Педагогика, психология ва таълим менежменти” кафедраларининг профессор-ўқитувчилари томонидан “1 октябр- Устоз ва мураббийлар куни”га бағишланган “Устозларга эҳтиром!” мавзусида давра суҳбати бўлиб ўтди.\nТадбирни Вилоят халқ таълими ходимларини қайта тайёрлаш ва уларнинг малакасини ошириш институти ректори, доцент Г. Ҳ. Эрназарова кириш сўзи билан очиб берди. Тадбирда таклиф этилган фахрий устозлар – доц. С. Тошев, меҳнат фахрийси Ж. Жилововлар касб эгаларини байрам билан табриклаб, машаққатли ва шарафли ишларида улкан муваффақиятлар тиладилар. “Устоз-улуғ зот” мавзусида “Педагогика-психология ва таълим менежменти” кафедраси мудири, доцент Т. Расулов, “Ижтимоий-иқтисодий фанлар” кафедраси мудири, т.ф.н. П. Норбўтаев ҳамда “Маънавий-маърифий ишлар бўйича директор ўринбосарлари” курси тингловчиси Д. Боқиевлар ўз маърўзалари билан қатнашдилар.\nАмалий ва мактабдан ташқари таълим кафедраси томонидан намойиш этилган куй-қўшиқлар кечага ўзгача шукуҳ бағишлади.\nШунингдек, тадбирда “Ижтимоий-иқтисодий фанлар” кафедраси катта ўқитувчиси Г. Самиева томонидан “Устозларга бағишлов” номли шеър ва Маънавий-маърифий ишлар бўйича директор ўринбосарлари курси ҳамда тарих курси тингловчилари томонидан байрам табриклари тингланди ва саҳна кўринишлари намойиш этилди.\nТадбирни Институт маънавий-маърифий ва илмий ишлар проректори, доцент Т. Қурбонов ўз сўзи билан якунлади.\nТадбир барчада яхши таассурот қолдирди.


Тожикистонда олти оёқли бузоқча дунёга келди. Астағфирилло!!! - 21 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 21 » Тожикистонда олти оёқли бузоқча дунёга келди. Астағфирилло!!!\nБу воқеа Тожикистон шимолида жойлашган Хўжанд шаҳрида юз берди. Хонадонлардан бирида олти оёқли бузоқча дунё юзини кўрди. Унинг иккита ортиқча оёғи бўйин қисмида осилиб турибди. Бу ортиқча оёқлар тўлиқ ривожланмаган ва қолган соғлом оёқларга нисбатан анча калта.\nЖурналистларнинг гапига кўра, бу мутация тожикистонликларни ўйланишга ва хавотирланишга мажбур этмоқда. Аммо хавотирланишга асос йўқ. Чунки бу тахлит манзаралар дунёда деярли ҳар куни учрайди.


Cана : 14-06-2018 / Экология / кўрилди: 331\nФавқулодда вазиятлар вазирлиги Матбуот хизмати раҳбари Самандар Ҳикматуллаевнинг ЎзА мухбирига маълум қилишича, мамлакатимизнинг Фарғона, Наманган, Жиззах, Самарқанд, Навоий, Қашқадарё, Сурхондарё, Тошкент вилоятлари тоғ ва тоғолди ҳудудларида сел келиши хавфи юқори. Ушбу ҳудудларда об-ҳаво ўзгарувчан, айрим жойларда ёғингарчилик кутилади, момақалдироқ бўлиши мумкин. Шамол шарқдан ғарбий йўналишга ўзгариб 7-12 м/с (25-43 км/соат), 15 июнь куни шамол тезлиги 20 м/с (72 км/соат)гача кучайиши, жойларда 15-20 м/с (54-72 км/соат)гача кучайиши кутилади.\nФавқулодда вазиятлар вазирлиги Матбуот хизмати раҳбари\n– Ўзбекистонда сел келиш мавсуми, асосан, март – июнь ойларига тўғри келади. Бир ойлик ёғингарчилик қисқа вақт ичида кичик ҳудудда ёғиши оқибатида тошқинлар келиб чиқади. Республикамиз ҳудудига Атлантика океани, Ўрта ер денгизи, Қора денгиз, Касбий денгиз узра келадиган ҳаво оқими, асосан кучли ёмғирли бўлади.\nТоғ ва тоғолди ҳудудларида яшовчи аҳоли диққатига! Эҳтиёт чораларини кўришингизни, ҳамда авария ва бошқа нохуш ҳолатлар вужудга келганда, ФВВнинг (+99871) 147-10-50 "Тезкор рақам”ига мурожаат этишингизни илтимос қиламиз.\n“Альберто” пўртанаси яқинлашиб келмоқда


Шавкат Мирзиёев аҳоли бандлигини таъминлаш масалаларига бағишланган видеоселектор йиғилиши ўтказди - Daryo\n22:42, 22.04.2020 42662\nШавкат Мирзиёев раислигида 22 апрель, чоршанба куни, аҳоли бандлигини таъминлаш ва даромади кескин камайишининг олдини олиш масалалари бўйича видеоселектор йиғилиши ўтказилди. Бу ҳақда Президент матбуот хизмати хабар берган.\nХабарда қайд этилишича, коронавирус пандемияси сабабли дунёдаги миллионлаб корхона ва ташкилотлар ўз фаолиятини тўхтатгани 2 миллиард 700 миллион ишчига таъсир кўрсатган. Жаҳонда камбағал аҳоли сони қарийб 2 бараварга ёки 500 миллион кишига кўпайиш хавфи юзага келмоқда.\nЎзбекистонда карантин туфайли 196 мингта корхонада ишлаб чиқариш ва хизматлар кўрсатиш ҳажми кескин камайган. Карантин туфайли, табиийки, ишсизлар сони ҳам ошган.\nВидеоселекторда бундай оғир шароитда бир қатор чора-тадбирлар кўрилмоқда, жумладан, бир ой илгари қабул қилган 2 та қарорга асосан, ҳозирга келиб нафақа ва моддий ёрдам оладиган болали оилалар сони 595 мингдан 655 мингга, яъни 60 мингтага кўпайтирилгани, шунингдек, аҳолининг кредитлар бўйича 3 триллион 260 миллиард сўмлик тўловлари муддати узайтирилгани таъкидлаб ўтилган.\nКарантин даврида Бандликка кўмаклашиш жамғармаси ва Жамоат ишлари жамғармаси ҳисобидан 141 минг 800 нафар ишсиз фуқаронинг бандлиги таъминланиб, уларга 43 миллиард 225 миллион сўм иш ҳақи тўлаб берилган. Шу билан бирга, Ҳомийлик хайрияларини мувофиқлаштириш марказлари томонидан 219 минг оилага озиқ-овқат ва санитария-гигиена маҳсулотлари тарқатилган.\nБироқ Президент шу билангина чекланиб қолиб бўлмаслигини кун сайин ўзгараётган вазият аҳоли бандлигини таъминлаш ва муҳтож оилаларни ижтимоий ҳимоялаш бўйича қўшимча чоралар кўриш талаб этилаётганини таъкидлаган.\nЙиғилишда карантин чекловлари сабабли вақтинча ишсиз қолган фуқароларни моддий қўллаб-қувватлаш масаласи Самарқанд ва Наманган вилоятларида амалга оширилаётган ишлар мисолида муҳокама қилинган.\nТадбиркор ва фермерлар камбағал оилаларга томорқада экин экишга ёрдам бериши, такрорий экин учун ўз еридан жой ажратиши, касаначиликни йўлга қўйишда кўмаклашиши лозимлиги, давлат эса бундай субъектларга солиқни бўлиб-бўлиб тўлаш, муддатини кечиктиришга рухсат беради ёки кредит ажратиши айтилди.\nМисол учун, Самарқанд вилоятида «Агромир» корхонаси раҳбари бир мингта оилани қарамоғига олиб, 600 гектар майдонда янги токзорлар барпо этиш ишларини бошлаган. 500 дан зиёд камбағал оилани кооперативга доимий ишга олиб, янги токзорлар орасини уларга бўлиб берган ва қишлоқ хўжалиги маҳсулотлари етиштиришни йўлга қўйган. Қирқ кунда ҳосил олса бўладиган бодринг уруғини тарқатиб, экиш ҳаракатларини бошлаган. Қурилиш ишларига яна 100 та одамни ишга олган.\nСамарқанд шаҳридаги «Азия металл проф» корхонаси раҳбари мингта оилага озиқ-овқат тарқатгани, 10 га яқин эҳтиёжманд оилага уй қуриб бериш, 100 нафарини ишга олиш ташаббуси билан чиққани яна бир мисол сифатида қайд этиб ўтилган. Шунингдек, Наманган вилоятидаги «Арт софт» кластери таъсисчилари Наманган шаҳри, Поп, Мингбулоқ ва Янгиқўрғон туманларида 3 минг нафар оилага ёрдам бериш ташаббусини билдирган.\nЙиғилишда барча туман ва шаҳарларда ишсиз қолган ҳамда эҳтиёжманд аҳолини номма-ном аниқлаб, шакллантирилган рўйхатлар асосида «Саховат ва кўмак» умумхалқ ҳаракати доирасидаги ишларни манзилли йўлга қўйиш бўйича кўрсатмалар берилди.\nКарантиндан олдин ҳам ишсиз бўлган ва кунлик даромад асосида яшаб келган одамларни фаол меҳнат орқали иш билан таъминлаш зарурлиги таъкидланди. Хусусан, қишлоқ хўжалиги кооперативлари ва хонадонларда иссиқхоналар ташкил этиш ҳисобига 14 мингта янги иш ўрни яратиш мумкинлиги кўрсатиб ўтилди. 110 минг кишини мавсумий, 167 минг фуқарони жамоат ишлари билан қамраб олиш вазифаси қўйилди.\nАввалги йиғилишларда ҳам қишлоқ хўжалиги, қурилиш, кимё саноати ва машинасозлик бўйича муҳим чора-тадбирлар белгилаб берилганди. Бу ишлар жойларда тўғри ташкил қилинса, минглаб одамлар бандлиги таъминланади.\nҚудуқ қазиб 26 минг гектар майдонда ташкил этиладиган боғ, токзор ва иссиқхоналарда 52 минг, ипакчилик тармоғида 785 минг, қурилиш ва инфратузилма соҳасида 75 минг та янги иш ўрни яратиш мумкин.\nШавкат Мирзиёев белгиланган вазифаларни сифатли бажариб, одамларни ҳам банд, ҳам рози қилиш кераклигини таъкидлади.\n10:50, 25.05.2021 185561\n19:10, 11.06.2021 200623\n21:12, 27.05.2021 161040\n10:38 Бугун 848\n10:17 Бугун 3374\n09:31 Бугун 1698\n09:00 Бугун 4208\n22:24, 21.06.2021 70134\n12:26, 22.06.2021 66021\n16:22, 22.06.2021 55921


Парламентнинг назорат функцияси доираси кенгайтирилмоқда\n13:19 / 07.08.2020\nБугун, 7 август куни бўлиб ўтаётган Сенатнинг 6-ялпи мажлисида «Қонун ижодкорлиги ҳамда парламент назорати жараёнлари янада такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун муҳокама қилинди.\nСенатор Шуҳрат Чўллиев мазкур қонун билан парламент фаолиятида белгиланаётган ўзгаришлар хусусида маълумот берди.\nДавлат бошқаруви органлари фаолияти устидан самарали парламент назорати ташкил қилишга қаратилган ушбу Қонун билан парламент ва маҳаллий Кенгашлар фаолиятига оид бир қатор қонун ҳужжатларига ўзгартиш ва қўшимчалар киритилмоқда.\nЖумладан, амалдаги «Парламент назорати тўғрисида»ги Қонунга мувофиқ Олий Мажлис палаталари фақат ҳукумат аъзоларининг ахборотини эшитишга ҳақлилиги белгиланган бўлса, киритилаётган ўзгартишга асосан Қонунчилик палатаси ва Сенат ҳукумат аъзолари ва давлат органлари раҳбарларидан ташқари хўжалик бошқаруви органлари раҳбарларининг ҳам ўз фаолиятига доир масалалар юзасидан ахборотини эшитиши мумкинлиги мустаҳкамланмоқда.\nҚонунларга киритилаётган янгиликлардан бири парламент назоратининг тури ҳисобланмиш парламент текшируви институтини жонлантириш ва кенгроқ қўллаш амалиётини жорий қилишга қаратилган.\nСабаби, парламент текширувини ўтказиш бўйича амалдаги тартибда бир қатор камчиликлар мавжуд эди. Хусусан, Олий Мажлис палаталарида парламент текширувини ўтказиш борасида алохида қарор қабул қилиш имконияти йўқ эди.\nШунга кўра, мазкур Қонун билан парламент текшируви Қонунчилик палатасининг ёки Сенатнинг алоҳида қарори билан ёхуд Олий Мажлис палаталарининг қўшма қарори билан ўтказилиши мумкинлиги белгиланмоқда.\nШунингдек, ўзгартишларга асосан аҳолини қийнаб келаётган муаммолар юзасидан парламент ва сенатор сўровлари кимнинг номига юборилган бўлса ўша мансабдор шахс ёки унинг вазифасини бажариши юклатилган шахс томонидан жавоб берилиши белгиланмоқда. Бу эса сўровларнинг таъсирчанлигини янада оширишга хизмат қилади.\nЯна бир ўзгартиш қонун лойиҳаларини кўриб чиқиш самарадорлиги ошишига ҳамда қонун лойиҳалари сифатининг яхшиланишига қаратилган. Унга кўра, Қонунчилик палатасида амалга ошириладиган биринчи ўқишдаги қонун лойиҳаси юзасидан маъруза билан, қоида тариқасида, қонунчилик ташаббуси ҳуқуқи субъекти ёки унинг вакили, кейинги ўқишларда эса масъул қўмита вакили сўзга чиқиши белгиланмоқда.


Уйсиз дастурчи интернетни ларзага солиб, ўзига иш топди - Terabayt.Uz\nДэвид Касарес стартапни ишга туширмоқчи эди, бор-будуни тикди ва хонавайрон бўлди. Энди у уйсиз қолди. Бироқ қайсарлиги ва топқирлиги ўз натижасини берди. У веб-дпстурчи бўлиб ишга кирди.\nОмади юришмаган веб-дастурчининг фотографияси қўлида картон қоғозли таблечкаси билан ўтган жума куни твиттер’да пайдо бўлди. Йигит ўзининг уйсизлиги ҳақида маълум қилган, лекин нон ёки пул, ёки бир кечага жой сўрамаган. «Резюмени олинг», — дейилганди қўлбола плакатда.\n«Кун қаҳрамони» — Дэвид Касарес, Техасдаги A&M университетини томомлаган, қолаверса унинг дастурий таъминот бўйича уч йиллик тажрибаси ҳам бор. 2017 йил сентябрда у ишдан бўшаб, ўзининг стартапини очиш учун Кремний водийсига келади. Аммо у имкониятини тўғри чамалай олмаган экан, натижада режа барбод бўлади ва бор-будидан ажралади. Бир чақаси ҳам қолмаган Дэвид икки ой фургонда яшайди. Аммо вақти келиб ижара пулини ҳам тўлай олмай қолади. У ҳиёбондаги скамейкаларда ётиб юришга мажбур бўлади.\nДэвида Касареснинг расми бир зумда интернет тармоқларида тарқалиб кетди.\nНиҳоят натижа у кутгандек бўлди. 26-ёшли собиқ ходимга General Motors, Google, Neflix ва LinkedIn каби ўнлаб компаниялардан таклифлар келиб тушди. Энди унинг учун фақат ишни танлаш қолганди.\n#интернет тармоғи #стартап #Дэвид Касарес


ЎзА - “Ўзархив” ўтмишни келажакка элтаверади\n“Ўзархив” ўтмишни келажакка элтаверади\nЎзбекистонда давлат архивлари тизими ташкил этилганининг 100 йиллигига\nАхборотга эҳтиёж доимий ва муҳим. Унинг қиймати эса фақат янгилиги билан ўлчанмайди. У қанчалик қадимий бўлса, шунча қимматли ҳамдир.\nМаълумки, давлат ва жамият учун аҳамиятли саналган бундай ахборотларни сақлаш ва келгуси авлодларга муносиб тарзда етказиш архив муассасалари зиммасида. Шу боис архив иши тизимини ҳар томонлама такомиллаштириш алоҳида аҳамиятга эга.\nҲозир юртимизда 8,4 миллион сақлов бирлигида миллий архив фонди ҳужжатлари мавжуд. “Ўзархив” агентлиги тизимида 3 та Ўзбекистон Миллий архиви, 14 та архив иши ҳудудий бошқармаси ва улар тизимида 100 та вилоят, шаҳар, туман давлат архивлари фаолият юритмоқда. Шунингдек, 109 та шахсий таркиб ҳужжатлари давлат архивлари бор.\nАйни пайтда архив иши ва иш юритиш соҳасига замонавий ахборот-коммуникация технологияларни жорий этиш, давлат архивлари моддий-техника базасини яхшилашга эҳтиёж катта бўлиб, архив ҳужжатларини жамлаш, давлат ҳисобига олиш, сақлаш ва улардан фойдаланишнинг замонавий механизмларини қўллаш ҳам заруратга айланди.\nДавлатимиз раҳбарининг 2019 йил 20 сентябрдаги “Ўзбекистон Республикасида архив иши ва иш юритишни такомиллаштириш чора-тадбирлари тўғрисида”ги фармони ва “Ўзбекистон Республикаси “Ўзархив" агентлиги фаолиятини такомиллаштириш тўғрисида”ги қарори шу жиҳатдан муҳим аҳамиятга эга бўлди.\nМазкур ҳужжатларда Ўзбекистон Республикасида архив иши ва иш юритиш соҳасида давлат бошқаруви ва назоратини такомиллаштириш, қоғоз, кино, фото ва фоно ҳужжатларини рақамлаштиришни янада жадаллаштириш мақсади кўзда тутилган. Шунингдек, уларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ, “Ўзархив” агентлиги фаолиятини тубдан такомиллаштиришга қаратилган устувор вазифалар белгиланди.\nЖумладан, “Ўзархив” агентлиги негизида Ўзбекистон Республикаси “Ўзархив” агентлиги ташкил этилди. 2020-2025 йилларда Ўзбекистон Республикасида архив иши ва иш юритишни янада ривожлантириш давлат дастури тасдиқланди. Унга кўра, архив иши ва иш юритишнинг норматив, услубий базасини такомиллаштириш, архив ҳужжатларини махфийликдан чиқариш ишларини фаоллаштириш орқали архив ахборотларидан фойдаланувчилар сонини кенгайтириш назарда тутилмоқда. 2020-2025 йилларда давлат архивлари учун 2 та янги бино ва 12 та архив сақловхонасини қуриш, 2023-2025 йилларда 7 та давлат архивлари биноларини реконструкция қилиш назарда тутилган.\nМаблағ ва вақт йўқотилмайди\nЮқорида номи қайд этилган икки ҳужжат архивлар фаолиятига бир қатор янгиликларни олиб киришда муҳим ҳуқуқий асос бўлмоқда. Мисол учун, шу кунгача давлат архивларига ҳужжатлар фақат қоғоз шаклида қабул қилинган. Шу сабабли уларнинг электрон нусхасини яратиш учун давлат бюджетидан қўшимча маблағ талаб этиларди, вақт ҳам йўқотилар эди.\nРивожланган хорижий мамлакатлар тажрибасида, масалан, Франция, Жанубий Кореяда ҳужжатнинг қоғоз нусхаси билан бирга электрон-суғурта нусхаси талаб этилади. Ана шу тажриба 2020 йил 1 январдан юртимизда ҳам амалга киради. Яъни, давлат ва хўжалик бошқаруви органлари ва маҳаллий давлат ҳокимияти органлари, мулкчилик шаклидан қатъий назар, корхоналар, муассасалар ва ташкилотлар фаолиятида шаклланадиган бошқарув (иш юритиш)га оид, илмий-техникавий ва бошқа ҳужжатларнинг архив сақловига топширилиши ҳамда ўрнатилган тартибда йўқ қилинишида уларнинг электрон ва Миллий архив фондининг давлатга тегишли қисми ҳужжатларининг суғурта нусхалари талаб этилади. Агентлик ва унинг ҳудудий бошқармалари ходимларига ўз ваколати доирасида архив ҳужжатларини топшириш, сақлаш, улардан фойдаланиш, архивлар ва идоравий архивлар томонидан хизматлар кўрсатишнинг белгиланган тартибини бузганлик ҳолатлари юзасидан маъмурий ҳуқуқбузарликлар тўғрисида баённомалар тузиш ҳуқуқи берилди.\nҲужжатларнинг электрон нусхаси уларнинг сақлов кафолатини мустаҳкамлайди. Яна бир аҳамиятли томони, тадқиқотчилар, илмий изланувчилар ёки шунчаки қизиқувчиларга айнан электрон нусха тақдим этилади. Улар ҳужжатдан қайта-қайта фойдаланса ҳам унга ҳеч қандай зиён етмайди. Ҳужжатнинг қоғоз нусхаси эса ўз ҳолича сақланаверади.\nСаволга ҳожат қолмади\nБизга тарихчи ва тадқиқотчилар нега айрим тарихий ҳужжатлар очиқ фойдаланишга қўйилмайди, деган савол билан кўп мурожаат этишар эди. Ҳақиқатдан ҳам, узоқ йиллар мобайнида аксарият тарихий ҳужжатлар махфийликдан чиқарилмаган. Энди эса юқоридаги саволга ўрин йўқ. Негаки, “Ўзархив” агентлигига 2020 йил 1 июнгача давлат архивларида сақланаётган тарихий давр (1917 йилгача) архив ҳужжатларини ўрнатилган тартибда махфийликдан чиқариш бўйича чоралар кўриш топширилди.\nАйни вақтда архив тизимида 2500 га яқин махфий ҳужжат йиғма жилдлари бор. Улар махфийликдан чиқарилиши билан илмий-тадқиқот ишлари учун янги ва қимматли маълумотлар юзага чиқади, фойдаланувчилар сони ортади. Шуни алоҳида таъкидлаш жоизки, архив ҳужжатларидан республика бўйича фойдаланиш бепул. (мавзули сўровлар, ер, мол-мулк каби масалалардаги сўровлар бундан мустасно). Улардан нусха олишгина пулли хизмат асосида амалга оширилади.\nЭнди ҳаммаси тез ва осон бўлади\nДавлатимиз раҳбарининг “Ўзбекистон Республикасида архив иши ва иш юритишни такомиллаштириш чора-тадбирлари тўғрисида”ги фармонида архивларни зарур асбоб-ускуналар, компьютер техникаси ва ахборот-коммуникация технологиялари билан таъминлаш бўйича бир қатор топшириқлар белгиланган. Хусусан, миллий архив фондининг давлатга тегишли қисмини доимий сақлаш ҳуқуқи берилган вазирликлар, идоралар, тармоқ давлат фондлари ва ташкилотлар рўйхатини қисқартириш, архив иши жараёнларини тўлиқ қамраб олувчи ва интерактив қидирув имкониятлари мавжуд бўлган “Архив иши” ягона ахборот тизими яратиш қайд этилган. Бу қай жиҳати билан муҳим? Аввало, иш унумдорлиги ошади. Мисол учун, ҳужжатларнинг электрон нусхалари ягона базасини яратиш уларни тез ва осон топа олиш имконини беради. Тўғри, шу пайтгача ҳам архивда электрон база бўлган, лекин сиғим катта бўлгани учун ҳамма ҳужжатларни серверларга жойлаб бўлмас эди.\nЯна бир эътиборли жиҳати, архив хизматлари босқичма-босқич Давлат хизматлари марказлари ҳамда Ягона интерактив давлат хизматлари портали орқали кўрсатилиши йўлга қўйилади. Буни амалга ошириш 2020 йил 1 июнгача бўлган муддатни қамраб олади.\nШу билан бирга, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари билан биргаликда 2020 йил 1 мартгача республика шаҳарлари ва туманлари ҳокимликлари томонидан тузилган шахсий таркиб бўйича идоралараро архивлар Агентлик идоравий бўйсунувига ўтказилади ва улар негизида шахсий таркиб ҳужжатлари давлат архивлари ташкил этилади.\nБу йил “Ўзархив” ташкил этилганининг юз йиллиги нишонланади. Бир асрлик вақт мобайнида архивларимиз Ўзбекистон халқининг моддий ва маънавий ҳаётини акс эттирган, тарихий, илмий ва маданий аҳамиятга эга бўлган ҳужжатлар билан бойиди. Ишонамизки, тизим ривожига эътибор ўтмишга муҳрларган ҳар бир ҳужжатни келажакка муносиб тарзда етказишга хизмат қилади.\n“Ўзархив” агентлиги бўлими бошлиғи.


Абдурашид Дўстум ўтмиш хатолари учун кечирим сўради\nГенерал Абдурашид Дўстум 2014 йилги сайловларда вице-президентликка даъвогар.\nАфғонистондаги энг қаттол уруш қўмондонларидан бири сифатида кўриладиган Абдурашид Дўстум фуқаролик уруши давридаги роли учун мамлакат аҳолисидан узр сўради. Ëзма тарзда эълон қилинган бу баëнот¸ келаси йилги президентлик сайловларида вице-президентликка даъво қилаëтган Дўстум томонидан ўтмишдаги қилмишлар учун сўралаëтган илк кечиримдир.\nАфғонистонлик этник ўзбек генерали Абдурашид Дўстум мамлакатдаги қонли фуқаролик уруши даврида қилган хатолари учун жамоатчиликдан узр сўраган илк дала қўмондони бўлди ва шу боис бу баëнот ҳам Афғонистон ичкариси¸ ҳам хорижда шов-шув уйғотди.\nХалқаро инсон ҳуқуқлари гуруҳлари томонидан оғир жиноятларда айбланиб келинаëтган генерал Дўстум¸ 7 октябрь куни эълон қилинган ëзма баëнотида ўтмишдаги қилмишлари учун чуқур афсусда эканини билдирди.\n"Фуқаролик уруши даврида жуда кўп хатоликларга йўл қўйилди. Бугун ана шундай салбий сиëсатимиз оқибатида талофат кўрган афғон халқидан узр сўраш вақти келди. Мен шу йўлда биринчи қадамни қўймоқчиман ва зўравонлик ҳамда фуқаролик урушидан азият чекканларнинг барчасидан узр сўрамоқчиман”¸ дейилади генерал Дўстум баëнотида.\nСССР Афғонистондан ўз аскарларини олиб чиқиши ортидан турли афғон қуролли гуруҳлари ўртасида бошланиб кетган ўзаро уруш оқибатида 1992-96 йиллар давомида юз минглаб одам нобуд бўлди¸ мамлакат инфратузилмаси буткул вайронага айланди.\n“Кейинги 20 йил давомида орамизда ўзини оппоқ кабутар қилиб кўрсатиши мумкин ҳеч ким қолмади. Мамлакат ҳаëтида янги саҳифа очишни истар эканмиз¸ биз фуқаролик урушига тортилган барча гуруҳ ва қўмондонларни ўзларида жасорат топиб хатоларни тан олиш ва халқдан кечирим сўрашга чақирамиз. Фақат шу йўл билангина бу хатоларнинг келажакда яна такрорланиши олдини олиши мумкин”¸ дейилади Дўстум баëнотида.\nДўстумнинг очиқдан-очиқ қилинган бу иқрор ва узри¸ Афғонистон яқин тарихида мисли кўрилмаган ҳодисадир.\nОзодлик билан суҳбатда Афғонистон Мустақил инсон ҳуқуқлари комиссияси матбуот котиби Рафиуллоҳ Бидар¸ гарчи бу баëнот адолат қарор топганини англатмаса-да¸ тўғри йўналишда ташланган илк қадам эканини айтади:\n- Дўстумнинг бу баëноти ўта муҳим. Зотан у уруш қурбонлари ярасига қай маънодадир малҳам бўлиши мумкин. Аммо бундай кечирим ва бундай сўзлар етарли эмас ва улар адолат ўрнини боса олмайди¸ дейди Бидар.\nЯқинда Афғон миллий армияси штаби бошлиғи лавозимидан истеъфога чиққан Дўстум¸ фуқаролик уруши даврида¸ сўнгра собиқ Шимолий иттифоқ таркибида Толибонга қарши можарода оғир жиноятларни содир этганликда айбланиб келади.\nУнга қўйилаëтган айблар орасида оддий фуқаро ва маҳбусларни қирғин қилиш¸ бутун бошли қишлоқ ва шаҳарларни ëппасига вайрон қилиш каби жиддий уруш жиноятлари ҳам бор.\nШундай айблардан бирига кўра¸ Дўстум 2001 йил декабрида Қундузда таслим бўлган 2000 га яқин толиб жанггарисини метал контейнерга солиб¸ уларнинг бўғилиб ўлишини уюштирган. Аммо Дўстум бундай ваҳшийликлар ҳақидаги иддаоларни рад қилиб келади.\nЎтмишдаги бундай амалларига қарамай¸ Дўстум каби собиқ уруш қўмондонлари АҚШ билан ҳамкорликда ишлаëтган бугунги Кобул ҳукуматида жиддий таъсирга эга ва ҳозирга қадар мамлакатдаги юқори сиëсий ва ҳарбий лавозимларни эгаллаб келмоқда.\n2007 йилда Афғонистон парламенти уруш жиноятларида айбланган барча шахс¸ хусусан қўмондонларни ëппасига авф этди ва уларга ҳуқуқий дахлсизлик берди.\nДўстумнинг афғон халқидан узр сўраш ҳақидаги баëноти¸ ўзбек генерали 2014 йил апрелига белгиланган президент сайловларида вице-президентликка даъвогар сифатида рўйхатга олинганидан саноқли соатлар ўтиб эълон қилинди.\nДўстум бу сайловларда президентликка даъвогар собиқ Молия вазири Ашраф Ғани билан жуфтликда қатнашиш режасида.\nHuman Rights Watch ташкилотининг маҳаллий тадқиқотчиси Аҳмад Шужа фикрича¸ бундай кетма-кетлик Дўстумнинг сайловолди имижини яхшилаш учун қилингани борасидаги тахминларга асос бўлади.\nАйни пайтда¸ кузатувчи фикрича¸ бундай кечирим¸ ҳукуматнинг ўтмишдан келажак томон илгарилиши учун туртки бўлиши мумкин :\n- Бундай узр сўраш ҳукуматга умуммиллий¸ барча гуруҳ ва қатламларни ўз ичига олувчи ҳақиқий адолат дастури яратиш¸ уни ривожлантириш имконини беради. Бундай дастурга собиқ қўмондонлар баробарида улар қурбонлари ҳам бирдек қўшилишлари мумкин¸ дейди Шужа.


Сергей Шойгу Ўзбекистонга келди: қандай масалалар муҳокама қилинади - 27.04.2021, Sputnik Ўзбекистон\nРоссия мудофаа вазири Сергей Шойгу расмий ташриф билан Ўзбекистонга келди. 27.04.2021, Sputnik Ўзбекистон\nТОШКЕНТ, 27 апр — Sputnik. Россия мудофаа вазири, армия генерали Сергей Шойгу расмий ташриф билан Ўзбекистонга келди.Эртага у ўзбекистонлик ҳамкасби Баҳодир Қурбонов билан музокара ўтказади. Учрашув Бухорода бўлиб ўтади.Халқаро ва минтақавий хавфсизлик, Россия Федерацияси ва Ўзбекистон Республикаси ўртасида ҳарбий ва ҳарбий-техникавий ҳамкорлик масалаларини муҳокама қилиш режалаштирилган.Эслатиб ўтамиз, бугун Сергей Шойгу Тожикистонга ташриф буюрди. У ерда мамлакат президенти Эмомали Раҳмон қабулида бўлди. Учрашувда минтақавий хавфсизлик ва КХШТ мудофаа вазирлари кенгаши доирасидаги ҳамкорлик масалалари муҳокама қилинди.Шунингдек, Сергей Шойгу КХШТ давлатлари мудофаа вазирлари кенгашининг йиғилишида қатнашди ва Тожикистон мудофаа вазири Шерали Мирзо билан икки томонлама музокаралар ўтказди.\nсергей шойгу, ўзбекистон\n19:25 27.04.2021 (янгиланди: 19:48 27.04.2021)\nРоссия мудофаа вазири Сергей Шойгу расмий ташриф билан Ўзбекистонга келди.\nТОШКЕНТ, 27 апр — Sputnik. Россия мудофаа вазири, армия генерали Сергей Шойгу расмий ташриф билан Ўзбекистонга келди.\nЭртага у ўзбекистонлик ҳамкасби Баҳодир Қурбонов билан музокара ўтказади. Учрашув Бухорода бўлиб ўтади.\nХалқаро ва минтақавий хавфсизлик, Россия Федерацияси ва Ўзбекистон Республикаси ўртасида ҳарбий ва ҳарбий-техникавий ҳамкорлик масалаларини муҳокама қилиш режалаштирилган.\nЭслатиб ўтамиз, бугун Сергей Шойгу Тожикистонга ташриф буюрди. У ерда мамлакат президенти Эмомали Раҳмон қабулида бўлди. Учрашувда минтақавий хавфсизлик ва КХШТ мудофаа вазирлари кенгаши доирасидаги ҳамкорлик масалалари муҳокама қилинди.\nШунингдек, Сергей Шойгу КХШТ давлатлари мудофаа вазирлари кенгашининг йиғилишида қатнашди ва Тожикистон мудофаа вазири Шерали Мирзо билан икки томонлама музокаралар ўтказди.


Макка мушриклари Пайғамбар (с.а.в) ни кутганмиди? — KUKALDOSH.UZ\n13.04.2018 / - Мақолалар, Янгиликлар\nРасулуллоҳ солаллоҳу алайҳи васалламга ваҳий туша бошлаб, у зот пайғамбар эканини айтган кезларда Макка аҳолиси орасида охирги пайғамбар Исмоил алайҳиссалом авлодидан чиқишига астойдил ишонадиганлар бор эди. Шунинг учун ҳам маккаликлар бу янгиликни эшитганларида охирги пайғамбар ўзларининг орасидан чиқишини билар эди деб комил ишонч билан айтиш мумкин. Ҳатто қуйидаги ояти карима улар сўнгги пайғамбарни кутиб яшаганига далолат қилади.\n“Биз туширган бу китоб, муборакдир. Бас, унга эргашинглар. Ва тақвоқилинглар. Шоядки, раҳм қилинсангизлар. (Қуръони карим кўплаб етук сифатларга мушарраф китобдир. У дунёга ҳам, охиратга ҳам баракадир. Бу ҳақиқатни Қуръони каримга алоқаси бўлган ҳар бир мусулмон яхши билади. Агар дунёда яшашдан мақсад икки дунёнинг баракасига эришмоқ бўлса: «Бас, унга эргашинг». Ундан ўзга эргашишга арзигулик нарса йўқ. Бошқалар баракасиз нарсалар. Уларга эргашганлар икки дунёда мақсадларига эриша олмайдилар. Қуръонга эргашиш билан бирга, тақво ҳам бўлиши зарур.) «Биздан аввалги икки тоифага китоб туширилган, уларнинг дарсларидан ғофилмиз», демасликларингиз учун. Ёки «Агар бизга китоб туширилганда, улардан кўра ҳидоятлироқ бўлар эдик», демасликларингиз учун, батаҳқиқки, сизга Раббингиздан очиқ ҳужжат, ҳидоят ва раҳмат келди. Аллоҳнинг оятларини ёлғонга чиқарган ва улардан юз ўгирган кимсадан ҳам золимроқ шахс борми? Тезда оятларимиздан юз ўгирганларни юз ўгирганлари туфайли ёмон азоб ила жазолармиз (Анъом, 155-157).\nОяти каримада “аввалги икки тоифа” дейилганда, яҳудийлар ва насронийлар назарда тутилган. Муфассирларимиз шундай дейишган. Бу ҳолда ояти каримада маккаликларга хитобан айтилган сўзларнинг мазмуни аниқ кўзга ташланади. Ибн Касир раҳматуллоҳу алайҳ ушбу оятдан олинадиган тушунчани янада қувватлантириш учун қуйидаги оятни ҳам илова қилади.\nУшбу оятни шарҳлаган кўплаб муфассирлар айтадики, қурайшликлар аҳли китоблар жуда кўп пайғамбарларни ёлғончиликда айблашганини билиб, уларнинг қилмишидан жаҳли чиққанидан “Аллоҳ яҳудийлар ва насронийларни лаънатлайди, Агар пайғамбар бизга тушганида эди, биз бошқа халқларнинг ҳаммасидан фарқли равишда ажойиб уммат бўлиб, унга эргашган бўлар эдик”, дер эдилар.\n“Улар жон-жаҳдлари билан, агар ўзларига огоҳлантирувчи келса, ҳар қандай умматдан кўра ҳидоятли бўлишлари ҳақида Аллоҳ номи ила қасам ичар эдилар. Қачонки огоҳлантирувчи келганида, уларда нафратдан бошқани зиёда қилмади. (Араб мушриклари ўз юртларида, хусусан, Мадинада яҳудийлар билан ёнма-ён яшар эдилар. Уларнинг тарихлари ва қиссаларини эшитган эдилар. Шунингдек, насоролар аҳволидан ҳам бир оз бўлса-да, хабардор эдилар. Бу икки қавмнинг ўзларига огоҳлантирувчи – Пайғамбарлар келганидан кейин ҳам йўлдан озиб кетганлари арабларни ажаблантирар эди. Улар ўзларича, агар бизга огоҳлантирувчи – Пайғамбар келса, анавиларга ўхшаб юрмаймиз, ўша Пайғамбар келтирган таълимотларга амал этиб, энг ҳидоятли уммат бўламиз, деб қасам ичар эдилар. Оятда араб мушрикларининг ўша қасамлари эслатилиб, сўнгра нималар бўлгани фош этилмоқда)” (Фотир, 42)\n“Ҳолбуки, улар дер эдилар: «Агар бизнинг ҳузуримизда ҳам аввалгилардан бир эслатма бўлганида. Албатта, Аллоҳнинг ихлосли бандаларидан бўлар эдик». Бас, унга куфр келтирдилар. Энди яқинда билурлар” (167-170).\nИбн Касир ва бошқа муфассирлар олдинроқ айтиб ўтилган Анъом сурасига Саффот сурасидан мана бу оятларни ҳам илова қилишган.\nИмом Таборий айтадики, ушбу оятлар Муҳаммад ибн Абдуллоҳ соллаллоҳу алайҳи васаллам пайғамбар эканини эълон қилгунига қадар шу гапларни айтиб юрган маккалик мушриклар ҳақидадир.\nСурхондарё вилоятида ўтказилган Қуръон мусобақасининг хотин-қизлар ўртасида ўтказилган вилоят босқичи натижалари билан танишинг


1999 йил 16 феврал – “Ўзбекистон милтиқлилар қўлига ўтди” « Ўзбекистон Халқ Ҳаракати\n1999 йил 16 феврал – “Ўзбекистон милтиқлилар қўлига ўтди”\n16 February 2015 - 19:57\n1999 йил 16 февралида ўзбекистонликлар “Шайтанат” видеофильмининг янги қисмини томоша қилишаëтганида, бирдан фильм тўхтатилиб экранда Ўзбекистон ТВси сухандони Даврон Зуннунов пайдо бўлди.\n– Ҳурматли томошабин ўртоқлар. Дастуримизни кутилмаган хабар билан тўхтатамиз. Бугун мамлакатимиз пойтахти Тошкентда кутилмаган фавқулодда ҳодиса содир бўлди, дея гап бошлади Даврон Зуннунов.\n– Пойтахт меҳнаткашлари осойишта кундалик юмушларини давом эттираëтган бир пайтда кундуз соат 11 ларга яқин шаҳарнинг тўрт жойида портлаш содир бўлди. Дастлаб ИИВ биноси ëнида, ундан сўнг Искра кинотеатр биноси ëнида, сал ўтмай республика Вазирлар Маҳкамаси биносида, ундан сўнг Миллий банк биноси атрофида портлаш содир бўлди. Портлаш оқибатида бир неча машиналар ëниб кетган. Шаҳардаги айрим биноларга зарар етказилган.\nДастлабки маълумотларга қараганда, ҳалок бўлганлар ва жароҳатланганлар ҳам бор. Бундай ҳодиса мамлакатимиз мустақиллигини кўра олмаëтган экстремистик кучларни иши эканлиги барчамизга аëндир. Бу ëвузлик тагидаги энг асосий мақсадлардан бири мамлакатимиз президенти Ислом Каримовга, унинг ҳаëтига тажовуз эканлиги ҳам жуда аëндир. Чунки соат 11 да Вазирлар Маҳкамасида республика ҳукуматининг 1998 йил якунларига бағишланган мажлис бошланиши, унда президентимиз иштирок этиши керак эди. Энг муҳими ҳукумат аъзолари, президентимиз ва … (сухандон шу ўринда қоқилади) соғ ва саломат. Соат 11 га мўлжалланган мажлис соат 13 да, яъни ҳозир республика Олий Мажлис биносида кун тартибидаги масалаларни муҳокама қилмоқда. Биз бўлиб ўтган тафсилотларни сиз азиз ватандошларимизга етказиб турамиз. Ваҳимага тушишга ҳеч қандай асос йўқ. Воқеани содир этган барча ëвуз кучлар аниқланади ва тегишли жазосини олади,- дея қоғозда ëзилган матнга якун яасади Даврон Зуннунов.\nТошкентда портлашлар бўлган куни шоир Рауф Парфи Навоий кўчасидаги “Жаҳон адабиëти” журнали таҳририятида эди. Рауф Парфи тирик чоғида муаллифга айтишича, гумбиллаган овозни эшитган чоғи “бизникилар келишди” деб ҳазил қилган.\nРауф Парфи “бизникилар” деганида ҳазил аралаш ўзбек мухолифатини назарда тутган эди.\nҚўлга олинган “террорчилар” ҳам портлашни Муҳаммад Солиҳ уюштирди деган версияни илгари сурди. Ана шундай “гувоҳ”лардан бири Зайниддин Асқаров кейинчалик потрлашларни ҳукумат уюштиргани ва бу ишга Муҳаммад Солиҳнинг сира алоқаси йўқлигини билдирди.\n– Ички ишлар министри Зокир Алматов мани чақириб, Муҳаммад Солиҳни ёмонлаб берсанг, мана шунинг ролини ўйнаб берадиган бўлсанг, ҳаммаси авф бўлади, отилмайди булар, сангаям енгиллик бўлади, суд залидан чиқиб кетасан, дегани учун Аллоҳ шоҳидки, ман ўзимни қутқариш учун эмас, ана шуларни қутқариш учун ман шу нарсага мажбур бўлганман ўша вақтда. Лекин булар чиқарганиям йўқ, уларга “вышка” (отув ҳукми-таҳр.) берворди. “Вышка” берворишининг сабаби, улар сирни биларди. Сирни билишлиги учун уларни йўқ қилиб юборди. Лекин улар бизга айтиб ўтиб кетган эди ҳаммасини, шундай-шундай-шундай бўлган деб. Шунинг учун сизларнинг радиостанциянглар орқали аввало “Эрк” партиясининг раҳбари Муҳаммад Солиҳдан кечирим сўрайманки, ўша вақтда унга туҳмат қилганмиз, ҳақиқатдан мажбуран туҳмат қилганмиз ва Тоҳир Йўлдошевларнинг қилмаган ишларини қилди деб айтганмиз. Ўзимиз Ўзбекистон халқининг олдида гуноҳкормизки, чиқиб 16 феврални баъзи бир нарсаларига алданиб қолиб, бу золим диктатор, кофирларнинг ваъдасига алданиб қолиб, рол ўйнаб, мусулмонларнинг обрўсига путур етказганимиз учун бутун Ўзбекистон халқидан биз кечирим сўраймиз.\nМуҳаммад Солиҳнинг – Аллоҳга қасам ичиб айтаман бу гапимни дунё-ю охиратда – умуман террористларга, террорга алоқаси йўқ ҳеч қанақа. Умуман алоқаси йўқ. Ман демократ эмасман, у одамни яхши кўриш, ёмон кўриш мақсадим ҳам йўқ. Холисона баҳо беришда ҳеч қанақа алоқаси йўқ. Бу бизнинг сиёсий кўрлигимиз, ишонувчанлигимиз, Зокир Алматовнинг берган ваъдаларига ишонганлигимизнинг натижаси холос. Бу гапдан кейин бизни отворса, биз шаҳид бўлиб кетаверамиз,- деган эди Зайниддин Асқаров.\nЗайниддин Асқаров 2010 йил октябр ойида қамоқда вафот этди. Жасадини яқинларига қайтиб берган қамоқхона расмийлар Асқаровнинг ўлимига “юрак ҳуружи” сабаб бўлганини айтишган эди.\n– Портлашлардан 20 дақиқа ўтиб воқеа жойида Каримовнинг бамайлихотир юргани мени шубҳалантирди. Иккинчидан, воқеадан сал олдин 3 февраль куни “Халқ сўзи” газетасида Ўзбекистон барқарорлигига таҳдид қилаëтган диний кучлар ҳақида мақола босилган эди. Бу мақолада илк маротаба Ҳизб ут-Таҳрир калимаси тилга олинди. Бундай мақола ўзбек расмий ОАВлари учун янгилик эди. Мақола чиқишидан сал олдин Каримов Ўзбекистон энг барқарор ўлка деб сармоядорларни жалб қилган эди,- дедйи Брюс Панниер.\n– Албатта, Ўзбекистоннинг келажаги ҳақида жиддий гаплар бўлди. Менинг айтганим шу бўлди: биз тенг ҳуқуқли икки давлат ўлароқ дилалог қилишимиз мумкин ва биз ўзимизни Россиянинг дўсти ўлароқ кўришни истаймиз, дейди Муҳаммад Солиҳ.\n1999 йилнинг 15 феваль куни ушбу мақола муаллифи ўзбекистонлик журналистлар билан бирга Лондонда хизмат сафарида эди. 15 февраль куни кечқурун Ўзбекистоннинг Лондондаги элчиси Тешабоев ва элчихонанинг Жамшид исмли биринчи котиби билан журналистлар қўнган мехмонхонага зудлик билан етиб келди ва ташвишли бир оҳангда “Ҳеч ким кечқурун сайр қилмасин. Бугун ҳеч ким меҳмонхонадан чиқмасин” деган ғалати гапни айтди.\nҲатто журналистлар орасидан бир ҳурматли кишини четга чақириб, “баъзи бировлар”нинг оëқ олишидан хабардор бўлиш топшириғини берди.\nЎзбекистонда портлаш арафасидаги воқеаларни муқояса қилар эканмиз, беихтиëр 16 февраль портлашлари ўзбек расмийлар кутган “меҳмон” эди деган фикрга борамиз.\n– “Взрыв”, бада-баданг портлаганидан 5 минут ўтар-ўтмас, Ислом Каримов, Рустам Иноятов, Зокир Алматов майдонга етиб келишаяпти ва худди олдинги тайёрланган сценарийдан хабардор бўлгандай, бу нарсаларни диний “религиозный фанатик”лар қилди, ким қилганлигиниям биламиз, бирон муддатда ҳаммасини тутамиз, деган хитоб билан чиқаяпти, ҳеч нарсадан ҳеч нарса йўқ. Нимага деса, олдиндан Баҳром Абдуллаев “курс”га қўйган бу нарсани. Билди олдиндан. Бошқарган Ислом Абдуғаниевич Каримов, Иноятов, Алматовлар тўхтатиб қолмаганлиги биларди, машина келиб тўхташ сценарийсигача биларди булар,- деган эди Зайниддин Асқаров.\nСуҳбат якунида ББС мухбири Паҳлавон Содиқ Зайниддин Асқаровга қараб, “Сиз 16 феврал портлашларини Ўзбекистон ҳукумати махсус кучлари – МХХси уюштирган, деб маъсулият билан айтаяпсиз, тўғри тушундимми?” деб савол беради.\nЗайниддин Асқаров: ” Xудди шундай!” деб жавоб берди.\nПаҳлавон Содиқ: “Бошқарганми?” деб яна аниқловчи савол беради.\nЗайниддин Асқаров: “Бошқарган ва олдиндан билган!” деб жавоб беради.\n“Ўзбекистон президенти Каримов, МХХ раиси Иноятов, ИИВ Алматовлар бошқарган ва маслаҳатда бўлишган. Улар террорчи машиналар карвонини атайлаб тўхтатиб қолишмаган, шундайми?” дейди Паҳлавон Содиқ.\n– Худди шундай. Улар машиналарни қачон келишини ҳам биларди.\n– Демак, сиз айбладингиз?\n– Бутун маъсулият билан айтяпсиз, деб ўйлайман.\n– Агар сиз ҳақиқатни айтмоқчи бўлсангиз, нега МХХ бу учрашувни ташкил қилди? Иккинчидан, тақдирингиздан қўрқмайсизми?\n– Бу учрашувни билмасдан ташкил қиберди, деëлмайман. Булар ҳозир чақириб Муҳаммад Солиҳни террорда алоқаси бор, деган кўрсатмангизни яна бир айтиб беринг, деб илтимос қилишувди, мен xўп дедим.\n– Улар буни тескарисини айтишингиздан бехабармиди?\n– Бехабар. Иккинчидан, тақдирингиздан бехавотир деганингизга, мен зонада уч марта ўлимдан қолдим.\n– Ўша инсон ҳуқуқларинин вакилларимиз, доҳийларимиз деган баъзи шахслар шундай фикрдаки, терроризмни содир қилган одамлар, диний экстремизм жиноятини содир қилган одамларга биз дам олиш лагерларида сақлаб, уларга раҳмат айтиб кечирим сўрашимиз керак уларнинг фикрларига биноан. Бизнинг қонунимиз бор. Жиноят қонунларимиз бор, дейди Ахтам Турсунов.\n– Бу муддат шуни кўрсатдики, Каримов ҳеч қачон биз ўйлаган муроса билан, мадора билан, демократия билан, инсон ҳақлари билан ҳисоблашадиган одам эмаслигини очиқдан очиқ кўрсатди ва буни дунëга ҳам очиқдан-очиқ айтди,- дейди Муҳаммад Солиҳ.